Pano ko maaaraman an kabotan kan Dios sa sakuyang buhay?\nImportanteng marhay na maaraman ta an kabotan kan Dios. Si Hesus nagsabi na an saiyang totoong relasyon yaon duman sa mga nakakaaram asin nagigibo kan kabotan kan Ama: “Huli ta an siisay man na minagibo kan kabotan nin Dios, ini iyo an sakong tugang na lalaki, asin tugang na babae patin ina” (Marcos 3:35). Sa parabola kan duwang aking lalaki, sinagwi ni Hesus an mga padi asin mga gurang huli ta dai ninda giniribo an kabotan nin Dios; “dai sinda nagsorolsol asin nagturubod” (Mateo 21:32). An kabotan nin Dios iyo an mag solsol kita kan satuyang mga kasalan asin magtubod ki Kristo. Kun dai ta pa nagigibo an bagay na ini, dai ta pa inaako an kabotan kan Dios.\nPag inako ta so Kristo sa paagi nin pagutubod, kita nagigin aki nin Dios (Juan 1:12), asin kita pangengenotan niya (Mga Salmo 143:10). Dai kan Dios tinatago an saiyang kabotan satuya; gusto niyang maaraman ta ini. Sa totoo lang, kadakol na siyang tinao sa satuya sa saiyang tataramon. Dapat kitang “magpasalamat sa gabos na bagay: huli ta iyo ini an boot nin Dios manongod saindo diyan ki Kristo-Hesus” (1 Tesalonica 5;18). Dapat igwa kitang marhay na gibo (1 Pedro 2:15). “Huli ta iyo ini an boot nin Dios, an saindong kabanalan, na kamo maglikay sa pagsambay” (1 Tesalonica 4:3).\nAn kabotan nin Dios naaaraman asin napapatotoohan. Sinasabi sa Roma 12:2, “Asin dai kamo mahaman siring sa kinaban na ini: kundi mahaman kamo huli kan pagkabago kan saindong isip, tanganing mabalo nindo kun ano an marhay, asin maako, patin sangkap na boot nin Dios.” An bersikulong ini tinatawan kita nin importanteng pasunod-sunod: an aki nin Dios habong mahaman siring kan kinaban na ini kundi an saiyang kaisipan binabago kan Espiritu Santo. Mantang an saiyang kaisipan binabago sosog sa mga bagay kan Dios, maaaraman niya an perpektong kabotan nin Dios.\nSa paghanap ta kan kabotan nin Dios, dapat makasiguro kita na an gusto tang mangyari dai ipinagbabawal kan Biblia. Arog halimbawa kan paghabon, ipinagbabawal yan kan Biblia; mantang ipinagbabawal iyan kan Dios, aram ta na bako niyang kabotan na kita magin holdaper – ni dai ta yan dapat ipinagpapamibi. Dapat tang siguruhon na an gusto tang mangyari satuya makatao nin kamurawayan sa Dios asin makatabang sa sato asin sa iba na mag talubo espiritwal.\nMinsan dipisil an pagaram kan kabotan nin Dios ta ini nangangaipo nin mahabang pasensya. Natural satuya na gusto tang maaraman na sararoan an gabos na kabotan nin Dios alagd bakong arog kaiyan an sistema nin Dios. Saro-saro, diit-diit na pinapahiling kan Dios an saiyang kabotan, kada sarong lakdang nagpapatalubo kan satuyang pagtubod asin padagos kitang nakakanood na magtiwala sa saiya. An importanteng bagay iyo an habang kita naghahalat kan direksyon nin Dios, sibot man kita sa pag gibo kan mga bagay na aram ta ng uyon sa kabotan kan Dios (Santiago 4:17).\nGusto ta na tinatawan kita kan Dios nin mga eksaktong bagay – sain kita matrabaho, sain maistar, siisay an aagumon, anong klaseng sasakyan an babakalon asin iba pa. Tinatawan kita kan Dios nin mga pagpipilian kun kita magibo kan saiyang kabotan, igwa man siya nin mga paagi tanganing dai kita masala sa pagpili (hilingon an Mga Gibo 16:6-7).\nMas nabibisto ta an sarong tawo, mas naaaraman ta kun ano an mga gusto asin kun ano an habo niya. Halimbawa, sarong aki an nagkakawat nin bola alagad si saiyang bola nakaapon sa balyo kan tinampo pero dai siya nagdalagan tanganing kuahon ito, aram niya kaya na habo kan saiyang ama na siya minabalyo sa tinampo. Dai niya kaipuhan haputon an saiyang ama sa lambang sitwasyon kan saiyang buhay, aram niya kun ano an isisimbag kan saiyang ama ta bistado niya kaya an saiyang ama. Arog man kaiyan an satuyang relasyon sa Dios. Habang kita naglalakaw kaibahan an Dios, nagsusunod sa saiyang tataramon asin nagtitiwala sa saiyang Espiritu, natutuklasan ta na kita tinatawan kan kaisipan ni Kristo (1 Corinto 2:16). Bistado ta siya asin iyan nakakatabang para sato na maaraman an saiyang kabotan. An pag giya kan Dios pirming yaon. “An kabanalan kan matadong iyo an magpapatanos kan saiyang dalan: alagad ta an mararaot na tawo huli kan saiyang karatan mahuhulog” (Mga Talinhaga 11:5).\nKun kita naglalakaw kaiba an Kagurangnan asin ginugusto ta an saiyang kabotan para sa satuyang buhay, ilalag kan Dios an saiyang kabotan sa satuyang mga puso. An pagmawot kan kabotan nin Dios iyo an lyabe, bakong an sadiri tang kabotan. “Ibugtak mo siring man sana an saimong karangahan diyan ki Jehova, asin siya itatao saimo an mga hinahagad nin saimong puso” (Mga Salmo 37:4).


Si Carl Sagan\nSi Carl Edward Sagan (/ˈseɪɡən/; Nobyembre 9, 1934 – Desyembre 20, 1996) sarong Amerikanong astronomo, kosmologo, astropisiko, astrobiologo, autor, parapabantog kan syensia, asin parapahayag syensia sa lantad nin astronomiya, asin mga syensia natural. Siya mas bantog sa sibot niyang parapabantog kan syensia asin parapahayag. An mas lataw na ambag niya iyo an kontribusyon niya sa pagsukit kan buhay extraterrestial, asin kan demonstrasyon niyang eksperimental kan pagpaluwas nin mga amino acid sa mga kemikal paagi nin radiasyon. Si Sagan naghanda nin mga mensahe pisikal na pinasiring espasyo, siring kan inapod na Pioneer plaque asin kan Voyager Golden Record. An mga ini mga unibersal na mensahe na pigsasaboot masasabotan mansana kan arinman na extraterrestial na entidad na makanumpong kaini.\nSi Sagan nagpublikar sobra sa 600 na mga papel sayantipiko asin mga artikulo, asin siya an autor, kapwa-autor o editor kan sobra sa 20 libro. Nagsurat siya nin dakul na mga popular na librong pang-syensia arog kan The Dragons of Eden, Broca's Brain asin Pale Blue Dot, saka siya an nagiistorya asin kapwa-kagsurat kan nagawadan na obra sa telebisyon, idtong 1980 serye na tituladong Cosmos: A Personal Voyage. An pinakadinalan na serye sa agi-agi kan telebisyon sa Amerika, an Cosmos nadalan kan mga 500 milyon katawo hale sa iba-ibang nasyon. An libro pigpublikar ngane kaantabay kan si serye sa telebisyon. Siya man nagsurat nin piksyon sayantipikong nobelang Contact. An huri nagin batayan kan si 1997 na pelikula na pareho an titulo. An mga papel niya na mukna, nag'aabot 595,000 na bagay nasasaray sa The Library of Congress.\nKinua sa "https://bcl.wikipedia.org/w/index.php?title=Carl_Sagan&oldid=183912"\nMga Amerikanong parasurat manongod sa UFO\nHuring binago an pahinang ini kaitong 24 Agosto 2019, alas 21:44.


An Biblia—Surat Hale sa Sarong Mamomoton na Dios\nSABIHAN sako, arin an librong pinakapaborito mo?— An ibang aki libro manongod sa mga hayop an pipilion. An iba man pipilion an libro na dakol an retrato. Maogma man na basahon an mga librong arog kaiyan.\nAlagad an pinakamarahay na libro iyo an mga nagsasabi sa sato kan katotoohan manongod sa Dios. An saro sa mga librong iyan mas mahalagang marhay kisa gabos na iba pa. Aram mo daw kun arin iyan?— An Biblia.\nTaano daw ta importanteng marhay an Biblia?—Huli ta iyan hale sa Dios. Iyan nagsasabi sa sato manongod sa saiya asin manongod sa marahay na mga bagay na gigibohon nia para sa sato. Asin sinasabi kaiyan sa sato kun ano an maninigo niatong gibohon tanganing mapaogma sia. Iyan garo sarong surat hale sa Dios.\nNgonyan puede kutanang isinurat nin Dios an bilog na Biblia sa langit dangan itinao iyan sa tawo. Alagad dai nia iyan ginibo. Dawa ngani hale sa Dios an mga ideya, ginamit nia an saiyang mga lingkod digdi sa daga na iyong sumurat kan Biblia.\nPaano daw iyan ginibo nin Dios?— Tanganing masabotan kun paano, isip-isipa ini. Kun may nadadangog kitang boses sa radyo, an boses tibaad hale sa sarong tawo na nasa harayo. Kun nagdadalan kita nin telebisyon, naheheling ngani niato an retrato nin mga tawo sa ibang nasyon kan kinaban, asin nadadangog niato an sinasabi ninda.\nPuede pa nganing magduman sa bulan an mga tawo sa saindang mga sakayan na pan-espasyo, asin puede sindang magpadara nin mga mensahe pabalik sa daga hale duman. Aram mo daw iyan?— Kun iyan kayang gibohon nin mga tawo, kaya daw nin Dios na magpadara nin mga mensahe hale sa langit?— Siempre kaya nia! Asin ginibo nia iyan haloy pa bago nagkaigwa nin radyo o telebisyon an mga tawo.\nPaano niato naaaraman na kaya nin Dios na kaolayon kita hale sa harayo?\nSi Moises tawo na talagang nadangog an Dios na magtaram. Dai naheling ni Moises an Dios, alagad nadangog nia an boses nin Dios. Minilyon na tawo an yaon kan ini mangyari. Sa katunayan, kan aldaw na idto pinapagkunogkunog nin Dios an sarong bilog na bukid, asin may dagoldol saka kitkilat. Aram kan mga tawo na nagtaram an Dios, alagad natakot sindang marhay. Kaya an sabi ninda ki Moises: “Dai mo papagtaramon sa samo an Dios ta tibaad kami magadan.” Sa huri, isinurat ni Moises an mga sinabi nin Dios. Asin an isinurat ni Moises yaon sa Biblia.—Exodo 20:18-21.\nIsinurat ni Moises an enot na limang libro kan Biblia. Alagad bako sana sia an nagsurat. Mga 40 katawo an ginamit nin Dios na magsurat nin mga kabtang kan Biblia. An mga tawong ini nabuhay kaidtong haloyon nang panahon an nakaagi, asin dakol na taon an kinaipuhan tanganing matapos an Biblia. Iyo, mga 1,600 na taon an kinaipuhan! An makangangalas iyo na dawa dai nagkamiridbidan an nagkapira sa mga tawong ini, biyong magkaoroyon an gabos na isinurat ninda.\nAno an ngaran kan mga kagsurat na ini kan Biblia?\nAn nagkapirang tawo na ginamit nin Dios na sumurat kan Biblia bantog. Dawa ngani dating pastor si Moises, nagin siang namomoon kan nasyon nin Israel. Si Salomon hade na pinakamadonong sagkod pinakamayaman na tawo sa kinaban. Alagad an ibang kagsurat daing gayo midbid. Si Amos paraataman nin mga kahoy na namumunga nin higos.\nDugang pa, doktor an saro sa mga kagsurat kan Biblia. Aram mo daw an ngaran nia?— Lucas. An saro pang kagsurat dating parasingil nin buhis. An ngaran nia Mateo. An saro pa dating abogado, na eksperto sa relihiosong ley nin mga Judio. Mas dakol na libro kan Biblia an isinurat nia kisa siisay pa man. Aram mo daw an ngaran nia?— Pablo. Asin an mga disipulo ni Jesus na si Pedro asin Juan, na mga kagsurat man kan Biblia, dating mga parasira.\nAn dakol sa mga kagsurat na ini kan Biblia nagsurat manongod sa mga bagay na gigibohon nin Dios sa ngapit. Paano daw ninda naaraman an mga bagay na idto bago pa ngani iyan mangyari?— Itinao nin Dios an impormasyon sa mga tawong idto. Sinabi nia sa sainda an mangyayari.\nKan panahon na si Jesus, an Dakulang Paratokdo, yaon digdi sa daga, ikinasurat na an dakulang kabtang kan Biblia. Ngonyan, girumdoma, yaon kaidto sa langit an Dakulang Paratokdo. Aram nia an ginibo nin Dios. Nagtubod daw sia na an Biblia hale sa Dios?— Iyo.\nKan si Jesus makipag-olay sa mga tawo manongod sa mga gibo nin Dios, binasa nia an Biblia. Kun beses sinasabi nia sa sainda hale sa memorya an sinasabi kaiyan. Tinawan man kita ni Jesus nin dagdag na impormasyon hale sa Dios. Sabi ni Jesus: “An mismong mga bagay na nadangog ko sa saiya itinataram ko sa kinaban.” (Juan 8:26) Dakol na bagay an nadangog ni Jesus sa Dios ta sia namuhay kaiba nin Dios. Asin saen daw niato mababasa an mga bagay na sinabi ni Jesus?— Sa Biblia. Iyan gabos isinurat tanganing mabasa niato.\nSiempre, kan gamiton nin Dios an mga tawo na sumurat, nagsurat sinda sa lenguahe na ginagamit ninda aroaldaw. Kaya an kadaklan na parte kan Biblia isinurat sa Hebreo, an iba sa Aramaiko, asin an dakol sa Griego. Mantang an kadaklan ngonyan dai nakakabasa kan mga lenguaheng iyan, an Biblia trinadusir sa ibang mga lenguahe. Ngonyan an mga kabtang kan Biblia mababasa sa labing 2,260 lenguahe. Isip-isipa na sana iyan! An Biblia surat nin Dios sa mga tawo sa gabos na lugar. Alagad gurano man kadakol na beses na iyan kinopya, an mensahe hale sa Dios.\nAn sinasabi kan Biblia importante para sa sato. Haloyon na iyan na isinurat. Alagad iyan nagsasabi manongod sa mga bagay na nangyayari ngonyan. Asin sinasabi kaiyan sa sato kun ano an gigibohon nin Dios sa harani nang ngapit. Nakaoogma an sinasabi kaiyan! Iyan nagtatao sa sato nin marahayon na paglaom.\nAnong mga bagay an manonodan mo sa pagbasa kan Biblia?\nSinasabi man sa sato kan Biblia kun ano an gusto nin Dios na magin pamumuhay niato. Sinasabi kaiyan sa sato kun ano an tama asin kun ano an sala. Ini kaipuhan na maaraman mo, asin iyo man ako. Sinasabi kaiyan sa sato an manongod sa mga tawo na naggibo nin maraot asin an nangyari sa sainda, tanganing malikayan niato an nagin problema ninda. Sinasabi man kaiyan sa sato an manongod sa mga tawo na naggibo nin tama asin an marahay na mga resultang nakamtan ninda. Iyan gabos isinurat para sa ikararahay niato.\nAlagad tanganing kamtan an pinakadakulang pakinabang sa Biblia, kaipuhan na maaraman niato an simbag sa sarong hapot. An hapot iyo ini: Siisay an nagtao sa sato kan Biblia? Ano an sasabihon mo?— Iyo, an bilog na Biblia hale sa Dios. Kun siring, paano niato ikapaheheling na kita talagang madonong?— Paagi sa paghinanyog sa Dios asin sa paggibo kan sinasabi nia.\nKaya kaipuhan na tawan niato nin panahon na magkaibanan niatong basahon an Biblia. Kun nakakaresibi kita nin surat hale sa saro na namomotan niatong marhay, paorootro niato iyan na binabasa. Iyan mahalagang marhay sa sato. Maninigo na magin arog kaiyan an Biblia para sa sato ta iyan surat kan Saro na pinakadakula an pagkamoot sa sato. Iyan surat hale sa sarong mamomoton na Dios.\nMagtao ngonyan nin pira pang minuto na basahon an mga tekstong ini na nagpapaheling na an Biblia talagang Tataramon nin Dios, na isinurat para sa kapakinabangan niato: Roma 15:4; 2 Timoteo 3:16, 17; asin 2 Pedro 1:20, 21.\nPaano ka matatabangan kan Bibliya na makayanan an saimong mga problema? Taano ta makakapagtiwala ka sa mga propesiya kaiyan?\nBistuhon an walong nagsurat kan Bibliya na nabuhay kan yaon digdi sa daga si Jesus saka nagsurat manungod sa buhay niya.\nI-share I-share Surat Hale sa Sarong Mamomoton na Dios


Klase sa UNC bukas sa Hulyo 1\nPigcoconsiderar kan University of Nueva Caceres (UNC) an pagbalyo nin burokasan nin klase hali sa dating bulan nin Hunyo envez sa Hulyo 1 poon ngonian na school year 2019-2020 alagad matalaan nin opisyal na pag-anuncio mientras na pig-aandam na an mga dokumento asin agenda.\nSa pag-atubang sa press conference kan Lunes, Marso 4 kan bagong Presidente kan universidad, Dr. Fay Lea Patria M. Lauraya sinabi kaini na saindang pigcoconsiderar an pagbalyo kan bulan nin burokasan nin klase sa Hulyo uno mientras na pig-aandam na an ‘‘school calendar and tentatively this is not official, we will make it official’’.\nKun marealisar an planong ini makakasabay na sinda sa ibang universidades sa nasyon na nagbalyo na kan saindang burokasan nin klase alagad an iba bulan nin Agusto.\nSi Lauraya, nagkumfirmar na sa miembros kan media kan nakatalaan na investiture sa saiya bilang ika-apat na Presidente kan UNC na gigibohon ngonian na Marso 7, 2019 alas 3:30 nin hapon sa UNC Sports Palace.\nSiya taga Daraga, Albay dati nang nagserbe bilang Presidente kan Bicol University (BU) sa laog nin walong taon.\nAn planong ini kan bagong liderato kan UNC masabay naman sa ibang universidad sa Manila alagad bakong bulan nin Hulyo envez Agusto.\nNapag-araman sa ibang opisyal kan UNC Student Government dai pa sinda nag-aaram kan planong ini kan bagong liderato alagad hagad ninda na iconsulta man giraray sa estudiantes, alumni organization asin sa Parent Teachers Association (PTA).\nAn Commission on Higher Education (CHED) nakatalaan nang mag-implementar kan pagbalyo sa bulan nin Agusto kan burokasan nin klase sa mga pampublikong universidades asin mga colegio poon sa school year 2020.\nAn planong ini kan CHED na gibohon na kan gabos na mga pampublikong universidades na magpuon kan saindang enot na semestre sa Agusto tanganing maging facil na an saindang implementasyon kan Universal Acces to Quality Tertiary Education Act sa irarum kan cash-based budgeting system.\nSa Departamento de Edukasyon, sinabi ni Direktor Rehiyonal Dr. Guilbert Sadsad na an burokasan nin klase ngonian na school year 2019-2020 magpapadagos man giraray sa bulan nin Hunyo mientras na naghahalat sinda kan pinakahuring memorandum hali sa saindang opisina central.\nAn isyu sa climate change saro sa mayor na dahilan kan DepEd sa liderato ni Sekretarya Leonor Briones kun tano ta mantenido ninda an bulan nin Hunyo bilang iyo man giraray an burokasan nin klase.\nAn pagtulod sa pagbalyong bulan nin burokasan nin klase huli ta mawot kan Filipinas magsabay na sa darakulang institusyon sa ibang mga nasyon na napoon kan saindang academic calendar sa bulan nin Agusto o Septiembre. (dpa)


Caso sa ASF sa CSur dai pa nagkukulpa\nDai pa nagkukulpa an casong African Swine Fever (ASF) sa Camarines Sur mala ngani maabot na sa 876 na mga may-origan an isinuko na an saindang ataman na hayop sa NationaL Meat Inspection Service (NMIS) asin sa Department of Agriculture nganing i-depopulate asin dai na mag-ulakit an virus.\nSi Emily Bordado, regional information officer kan DA Bicol nagsabi na sainda nang nabayadan nin cash na P23,230.000 sa total na 4,648 na payo nin orig an ginaradan hale sa 55 barangay sa municipalidades kan Calabanga, Bombon, Magarao, Minalabac asin sa Ciudad nin Naga alagad ini base sa listahan ninda kan Abril 24.\nAn mga banwaan/ciudad na ini kabale sa apektado kan ASF asin cada payo na ginagadan binabayadan nin P5,000 kan DA sa maximum na veinteng payo cada maysadiri.\nNagpapadagos pa an depopulation sa apat pang dugang na apektado kan ASF sa mga barangay kan municipalidades kan Canaman, Camaligan, Gainza asin Cabusao alagad an partial depopulation an ginibo sa mga banwaan kan Canaman na igwang 786 na payo na sadiri kan 141 backyard raisers, Camaligan igwa nang 566 na payo na sadiri kan 89 paraataman kan hayop, Gainza igwa nang 54 na sadiri kan 12 paraataman nin orig asin sa Cabusao igwa nang 201 nin payo asin 32 na mga paraataman, sabi pa ni Bordado.\nIgwa naman nin pig-depopulate na 445 sa barangay Burabod, Pamplona na apektado digdi si 95 paraoma.\nAfuera sa ASF, an DA nagseserbe man na frontline nganing maseguro an suplay nin pagkakan kan mga Bicolando sa tahaw kan krisis sa Covid-19.


Minatubod Ako Sa Diklom: AN KAMPANARYO ASIN RADYO\nSa satuya, ini an duwang makusog na simbolismo nin impormasyon, bareta, intriga, tsismis, advertisements asin iba pang orolay-olay. Dai man napahuri siyempre an hatak kan telebisyon, pelikula asin internet, sa satuyang sadit na syudad, na magkabiristohan pa man an mga yaon sa pagtaraid kan harong, asin an buhay dai pa man gayong kinakakan kan dakulang pwersa kan luwas, an Maogmang Lugar asin iba pang banwaan sa Kabikolan minaitok pa man an buhay sa bareta sa radyo asin sa sermon kan kura na nag-aapod sa paagi kan kampanaryo. An radyo asin kampanaryo an nangungurog na tulay nin impormasyon orog na sa mga hararayong lugar. An dyaryo sa Bikol, magagadan, matitigbak asin iyo na ngani iyan, pamatos sanang tinapa an kadaklan.\nTotoong mas halawig asin harayo na an abot kan radyo satuya, kun an simbahan sagkod sana sa kinseng istasyon kan krus, magkapira na an istasyon na abot kan satuyang mga radyo. An bareta ngani kan mga parasira sa dagat, pagnagpuro-puro ka pa sa ilawod, makukua muna an Intsik na istasyon.\nSa kasaysayan niyato, an kampanaryo an nag-aapod sa mga paratubod. Ini man an nagsasakop kun siisay an yaon sa laog kan sentro asin siisay an yaon sa luwas. Ini an enot na tore nin ‘signal’ kan sibilisasyon susog sa panukol kan mga Katolikong Kastila, kaya kun dai ka abot kan bagting, may paghusga na ika dai pa naaabot kan sibilisasyon na dara kan relihiyon. An bagting man an nagpapasabot kun may gadan, kun may bagong kasal o kun may dakulang okasyon sa simbahan. Relo an kampanaryo, napundo an tawo o dapat yaon na tawo sa laog kan harong pag-abot kan orasyon. Daing bagting kun Biyernes Santo. Makusog an bagting kun dakulang tawo an nagadan. Ini an enot na advertisement na inayonan kan simbahan bago an mga streamers kan Smart sa katedral. Kun may nagkakasulo, kun may paabot na bagyo, kun may epedimya o paabot na an mga Morong pirata, an bagting an nagtataong abiso sa mga tawo.\nAlagad bago pa man mag-abot an mga kongkistador, an mga tawo kaidto igwa naman kan balalong asin iba pang instrumento na ginagamit ninda sa mga selebrasyon na pig-apod nang pagano o kaya pigtawan na nin ibang pagpapakuhulugan sa paagi nin pagdugang nin mga Kristiyanong simbolismo. An bagting o an balalong man an senyal nin pag-apod sa komunidad para sa selebrasyon siring kan mga Hudiyo na minagamit man nin sungoy nin sarong hayop na pigpapatunog sa panahon kan Yubileyo.\nSa paglihis kan panahon asin sa pag-abot kan mariribok tang sakayan asin kan nagparirikas tang paghiro, garo hinamil na kan duros an tingog kan bagtingan. Ginibo na sana ining mga artifacts sa mga museo o kaya pangaran nin mga parish newsletters na dai man naghahaloy sa kakulangan nin pundo o kapritso kan kura. Alagad pareho an mensahe kan simbolismo—an magtao nin bareta asin impormasyon, siring kan kampanaryong batbat na nagtutuwal sa daan na kampanaryo. Alagad siring sa iba pang simbolismo, nagbabago o nagagadan an obdyek o teksto minsan padagos na nabubuhay an mensahe.\nNgonyan minsan an silbato kan pulis dai naman nagtatanog mantang nagtuturutambay sa tindahan kan mga piniratang DVD na kun magsara ngani sarong aldaw, honaon mo tulos na nag-abot an presidente o kaya si Edu Manzano. Alagad minsan dai ta nang gayong pigdadangog an kampanaryo na pig-iripotan na nin mga kulalapnit nin huli sa kapabayaan kan mga tawo sa simbahan, dai man ini nangangahulugan na dai nang kapangyarihan an simbahan. Makusog pa man giraray an sermon, an boses kan pastor na pighihiling an paratubod bilang karnero na kaipuhan atamanon asin ipaglaban sa mga maraot na buot.\nKun kaya, masakit na kun sinesermon na an sarong tawo o an isyu. Asin tuod kaini an smbahan minsan sa medieval age. Kan nagpaluwas an Arsobispo nin sarong surat na inililista an pirang padi na hinalian na nin kapangyarihan asin katungdan sa simbahan asin kan nilinaw an istatus kan ibang padi, nagribok an mga tawong harani pa man sa kuron asin nagluyap an bareta mapapadapit sa mga pading ini.\nAn sermon kan padi na nagtutuyaw sa mga personal asin moral na pagbalga, an sunod na pinag-oorolayan kan mga bagong makakomunyon. Kun nagpapaluwas an simbahan nin mga surat pastoral asin dikreto, dakul pa man an naghihingowang makaaram dawa kadaklan digdi sinasabing katal naman sa pagkabuhay kan mga paratubod asin an mga arog kaining gawi kan simbahan, saro sanang paagi kan gurangon nang institusyon na naglalapigot pa man na ipahiling an saiyang pagiging maimpluwensya asin makapangyarihan. Kun an sermon yaon sa diskurso kan relihiyon asin kan ispiritwal na kamugtakan kan buhay nin tawo, an radyo an para sa sekular, kan mga baretang baradusan, blind items asin iba pang impormasyon mapalokal man ini o gikan sa Manila o luwas kan nasyon.\nMay akusasyon na tangkal an mga radyo, usmak an mga komenterista. Kun an kampanaryo, nagbabandera nin kabanalan asin dai nadigtaan, an radyo nakapadron sa ‘free press asin freedom of expression. Kun an kampanaryo sa simbahan, dai harayong isipon na kadaklan sa satuyang mga istasyon kapot pa man kan mga pulitiko. Kun siring dai makangalas na igwang duwang pwersa an nagraralaban, siring kan estado asin simbahan, kan luwas asin laog, kan legal asin illegal, kan tanos asin mandata. Arin daw ngonyan an dinadangog pa kan kadaklan na mga tawo? Asin anong silbato an mapapundo kun nagsarabay asin nagdurulak na an kampanaryo asin radyo?\nPosted by Kristian Cordero at 4:20 PM


Igwa nang 8,824 na artikulo sa Bikol Sentral.\nDomingo, Pebrero 24, 2019, 21:04 (PHT)\nLadawan ni José Rizal\nSi José Protacio Rizal y Alonzo Realonda (namundag kan 19 Hunyo 1861 – 30 Desyembre 1896), sarong Pilipinong heroe kan mga huring taon kan pananakop kan Espanya sa Filipinas. Siya sarong optalmologo o doktor sa mata dangan nagin parasurat asin kaapil kan hiron nin mga Pilipinong propagandista na nagtulod nin mga pagbabagong politikal para sa mga kolonya nin Espanya. Kagsurat siya kan mga nobelang Noli Me Tángere, asin El Filibusterismo, sagkod nagkapirang mga rawitdawit asin saysay.\nSiya an ikapito sa kagsarong (11) akì kan mag-agom na Francisco Engracio Rizal Mercado y Alejandro (1818-1898) asin Teodora Morales Alonzo Realonda y Quintos (1827-1911). Ipinangaki si Rizal, na inapod na "Pepe" kan saiyang mga kagubay, sa banwaan nin Calamba, Laguna.\nIlian Tribe Cemetery\nAn Petsa ngunyan: Pebrero 24, 2019 (UTC) –\n... na an kwartang papel kan Hapon sa panahon kan Ika-2ng Gerang Pangkinaban inapod na Kenkoy?\nKultura Siyensya Sosyal\nGabos na artikulo Muro (Aa - Zz)\nCebuano · Tagalog · Ilokano · Waray-Waray · Kapampangan · Pangasinense · Chavacano Zamboangeño · Hiligaynon · Rinconada Rinconada


Minatubod Ako Sa Diklom: MINUTOS\n‘Nagagadan an saldang.’ Ini an tukdo samuya.\nNagbabawas an liwanag kaini siring sa milyon na bitoon.\nBago ini magadan, magkakaigwa kan pig-aapod na super nova.\nIni an garo huri niya man na pasali. Huring liwanag bago magadan.\nIgwa sanang otso minutos bago mamatian kan kinaban\nna gadan na an saldang. Kun mangyari na ini,\nan mga planeta mabaranggaan na garo mga awtong nawaran preno.\n‘Gadan naman kita gabos kaan.’\nAlagad igwa nang signos na madali nang magadan an saldang:\nAn mga bukid na niyebe natutunaw\nasin an pirang isla minalubog na sa dagat.\nAn mga disyerto nagigin dagat giraray\nasin an mga tulang kan suanoy na hayop\nsaro-sarong manunumpungan sa mga syudad nin tawo.\n‘Madali nang matapos an kinaban!’\nIni man an sabi kan Amerikanong misyonerong\nnana’o nin libreng Bibliya sa eskwelahan.\nNaglitanya man siya nin mga patanid:\nMagiyera an mga nasyon bago magdatong an Kristo.\nMalinog nin makusog. Mabirik an panahon:\nMabagyo minsan tig-init. Mauran nin asido.\nDakul pang helang an maabot asin makakatukaw\nna sa puwesto an Black Pope kan mga Katoliko.\nMadakul an relihiyon. Bibitayon an mga diktador.\nMadidiskubre an mga di-kalibreng\narmas na sa hiling sana kan mata pwedeng gamiton\nan badil asin pasabugon an sarong nasyon.\nPagluwas sa klase, sibot kaming nagruluwas\nigwa sana kaming kinsi minutos na recess\nkaya napili tulos nin taya ta makawat nin tagu-taguan,\nmaharanapan sa mga pamilyar ng lugar:\n‘Pagbilang kun sampulo, nakatago na kamo,\nsaro, duwa, tulo, apat…lima…anom….pito\nPosted by Kristian Cordero at 8:16 PM


SB tagulnod sa evacuation center project kan PAGCOR\nNanghihinayang an mga residente kan Pili, Camarines Sur matapos ibasura kan Sangguniang Bayan an resolusyon na mag-aawtorisar sa alcalde kan banwaan na ini nganing pirmahan an kasundoan sa Philippine Amusement Gaming Corporation (PAGCOR) sa ipapatindog na P50 milyon na evacuation center sa barangay Cadlan.\nSi Alcalde Tomas Bongalonta nagpahayag na nagcierto sa saiya an presidente asin chief operating officer, abogado Alfredo C. Lim kan PAGCOR nganing magpakonstruhir kan duwang escalon na evacuation center sa saindang banwaan.\nAlagad kaipuhan sana an sarong resolusyon kan SB para sa kasundoan sa iimplementar na proyecto na magagamit kan apektadong residentes kun igwang calamidad komo evacuation center, alagad dai inaprubaran kan mayoria sa miembro kan consejo na contra partido kan jefe ejecutivo lokal sa dahilan an gustong mangyari ibugtak sa laog kan laguerta kan Capitolio Provincial.\nSinda consejales Francis Belen asin Narcel Lopez iyo sana an nagtulod na dapat aprubaran kan resolusyon alagad dai sinuportaran kan mayoria sa miembros kan SB.\nSinabi pa ni Bongalonta na igwa nang donasyon kan lote sa barangay Cadlan na hinahalat nalang kan PAGCOR nganing magtalaan nin ground breaking ceremony para sa proyecto mala ngani langkag na si Atty. Lim mayong resolusyon na nakaabot sa saiyang opisina.\nNamundo an jefe ejecutivo huli ta dai sinda nakasabay sa mga ground breaking ceremony sa banwaan kan San Jose, Sagnay, Ocampo asin Tigaon mala ngani tinao na sa mga LGUs an inisyal na P25 milyon o 50 por ciento kan P50-M nganing punan na an konstruksyon kan saindang evacuation center.\nAn tsikie tinao ni Lim sa apat na mga alcalde sa ginibong sunod-sunod na ceremonya para sa proyecto kan evacuation center.\nSinabi ni Lim sa saiyang mensaje an proyecto kan PAGCOR kabale sa mga prioridad kan Duterte administration sa mga lugar na parating inaagihan nin calamidad.\nAn Department of Public Works and Highways iyo an nag-designed kan evacuation centers na kayang isabat sa 250 hasta 300 kph na kusog nin bagyo.


Sararo an panindugan kan ejecutivo asin lehislatura sa Ciudad nin Naga na arahiton an gabos na natatada pang fondo kan Local Development Fund (LDF) nganing itagama sa pagbakal nin dugang na suplay nin bakuna contra sa Covid-19 para dai na maglaom sa pigsusuplay kan gobierno nasyonal.\nSaro sa naging desisyon kan City Hall na gamiton muna an ibang fondo sa beautification project kan Plaza Rizal envez itagama sa fondo sa pagbakal nin bakuna.\nEnot nang nagtagama nin P50 milyon an Sangguniang Panlungsod sa pamamayo ni Bise Alcalde Nene De Asis para sa Covid-19 vaccines asin nadagdagan pa ini nin cantidad P13 milyon hale sa P13 milyon na fondo para sa beautification project sa Plaza Rizal sagcod na igwa nang total na P63 milyon.\nIni an mga pahayag ni Alcalde Nelson Legacion mantang haros patingi-tingi an nag-aabot na Covid-19 vaccines hale sa national office kan Department of Health (DOH) mala ngani maabot palang nin labi sa 6 mil an natutudokan bakuna asin ini nasa 1.4 por ciento sa 231 mil na populasyon kan ciudad.\nAlagad huli ta maabala pa an pag-abot nin vaccines na babakalon kan lokal na gobierno, sinda Director Francisco Sales kan Bicol Medical Center asin Alcalde Legacion pigpirmahan ninda an sarong surat na naghahagad sa DOH nin dugang na suplay.\nIgwa nang babakalon nin enot na 50,000 doses nin bakuna alagad naghahalat na sana kan pag-abot sa masunod na bulan nin Hulyo.\nNakaulay na kan City Hall an supplier kan DistriPhil, awtorisadong vaccine distributor kan COVAXIN hale sa Bharat Biotech sa India.\nNaghihinanakit na an ciudad sa gobierno nasyonal huli ta nalihisan na masuplayan nin dugang na bakuna apesar na igwa naman nag-abot nin dos milyon na doses kan Pfizer.\nAn Ciudad nin Naga pigpasa-irarum kan national IATF sa Modified Enhanced Community Quarantine (MECQ) puon kan Hunyo 16 hasta 30 alagad posibleng mapalawig pa.\nSa datus kan DOH Bicol an Naga padagos naglalangkaw an caso sa virus alagad dai naheheling kan gobierno nasyonal na tawan prioridad na suplayan nin dugang na vaccines. (dpa)


Termino kan mga director sa Casureo II mapapalawig\nMapapalawig an tolong taon na termino sa opisina kan mga elihidong director kan Camarines Sur II Electric Cooperative (Casureco II) Inc., hasta sa bulan nin Mayo 2021 na piglalaoman mapaluwas nin memorandum an National Electrification Administration (NEA) nganing magpako kan masunod district elections.\nAn naging isyu kan NEA huli kan enhanced community quarantine (ECQ) asin an padagos na paglangkaw kan casong coronavirus disease (Covid 19) asin an pag-uktaba kan eleksyon bako lang sa Casureco II envez sa gabos na cooperativa nin electricidad sa nasyon.\nAfuera pa kaini, an Casureco II kinakaipuhan na magtipid mantang an fondong P17.5 milyon kan Corporate Social Responsibility (CSR) gagamiton sa pag-abunar sa mawawarang fondo kan cooperativa para sa libreng 20 kilowatt reduction kan residential consumers para sa billing kan bulan nin Abril asin ini parte kan Pantawid Liwanag Program kan cooperativa nin electricidad.\nSi Rinner Bucay, opisyal na parataram kan cooperativa nagsabi an saindang district elections dapat gibohon sa Agosto asin sa ibang distrito sa masunod na mga bulan kan 2020.\nAn mga distrito kan Casureco II na mayong elihidong director kinababalehan kan Naga South District, Minalabac District asin Canaman District mantang an mga distrito na igwang representante sa junta directiva kinababalehan kan Calabanga, Tinambac-Siruma, Bombon, Magarao, Naga North, Pili, asin Milaor. Si Jennis Nidea, nombradong director kan NEA asin si director Paul John Sta Ana iyo an pamayo kan junta.\nBako lang sa district elections, sinabi pa ni Bucay na resulta sa implementasyon kan 20 kWh reduction, an cooperativa cancelado na an mga pigtalaan na actividades ngonian na taon na kinababalehan kan annual general membership assembly (AGMA), Christmas party, asin Casureco II Foundation Day na pigtalaan sa Agosto ngonian na taon. (DPA)


Wikipedia:Usip nin Proyekto/5th Bikol Wikipedia Day: Aldaw nin Talingkas na Ensiklopedya - Wikipedia\nWikipedia:Usip nin Proyekto/5th Bikol Wikipedia Day: Aldaw nin Talingkas na Ensiklopedya\n< Wikipedia:Usip nin Proyekto\n←Bikol Edithon 5th Bikol Wikipedia Day: Aldaw nin Talingkas na Ensiklopedya\nREAD THE ENGLISH VERSION OF HERE.\nAn 5th Bikol Wikipedia Day: Aldaw nin Talingkas na Ensiklopedya iyo an selebrasyon kan Bikolnon na Komunidad kan ikalimang taon nin pagkakamuknâ kan Bikol Wikipedia. Pinadrinohan ini kan Wikimedia Philippines, Ateneo de Naga na Unibersidad, Parasurat Bikolnon asin Lokal na Gobyerno nin Syudad nin Naga.\n2.1 Bàgo an aldaw kan aktibidad\n2.2 An aldaw kan aktibidad\n2.3 Pakatapos kan aktibidad\n4 Katuyohan kan proyekto asin sukolan kan akomplisimento\n4.1 Katuyohan kan proyekto\n4.2 Sukolan kan akomplisimento\n5 Mga nanoodan\n6 Usip nin Gastos\n7 Usip nin Anduyog\n8:00 A.M.–9:00 P.M\nLibraryo na James J. O'Brien SJ, Ateneo de Naga na Unibersidad; Mudbugs Sports Bar, Abenidang Peñafrancia, Syudad nin Naga\nTagapadalagan nin proyekto\nBàgo an aldaw kan aktibidad\nNobyembre 4, 2012 - Poon kan pagplano kan selebrasyon kan Ikalimang Anibersaryo kan Bikol Wikipedia ni Irvin Sto. Tomas asin Dindin Daliva sa Caramel Bakeshop, Kalye P. Burgos, Syudad nin Naga.\nNobyembre 5, 2012 - Nagpadara nin komunikasyon sa Lokal na Gobyerno nin Syudad nin Naga, Ateneo de Naga na Unibersidad asin Parasurat Bikolnon bilang pag-alok na magin katuwang sa selebrasyon kan ikalimang anibersaryo kan Bikol Wikipedia. Nagpadara nin komunikasyon sa Yellow Cab Food Corporation bilang pag-alok na magin padrino kan selebrasyon.\nNagpadara nin komunikasyon sa Bigg's Diner asin Triboo Bikolano bilang pag-alok na magin padrino kan selebrasyon.\nPakikipag-atubang sa manehamento kan Yellow Cab Food Corporation, abenidang Magsaysay, Balatas, Syudad nin Naga.\nNobyembre 7, 2012 - Nagpadara nin komunikasyon sa Bicol Medical Center asin PNP Naga bilang paghagad nin asistensya sa gigibohon na aktibidad katakod kan selebrasyon; sa Graceland Food, Inc. asin Goldilocks Bakeshop, Inc. bilang pag-alok na magin padrino kan selebrasyon.\nNobyembre 8, 2012 - Nagpadara nin komunikasyon sa Atlantic Bakery bilang pag-alok na magin padrino kan selebrasyon.\nPakikipag-atubang ki Allan Rey Camata, presidente kan Oragon Photography Association bilang pagpaisi kan gigibohon na aktibidad; asin\nPakikipag-atubang sa manehamento kan Mexita bilang pag-urulay sa paghanap nin posibilidad na gigibohan kan Banggi nin Gawad kan Wikipedia Takes Naga asin Ika-7ng Harampangan kan mga paraambag kan Bikol Wikipedia sa Kalye Taal, Concepcion Pequeña, Syudad nin Naga.\nNobyembre 10, 2012 - Tinugotan kan Wikimedia Philippines an alok na proyekto ni Irvin Sto. Tomas na selebrasyon kan 5th Bikol Wikipedia Day: Aldaw nin Talingkas na Ensiklopedya na gigibohon sa Syudad nin Naga sa petsa Nobyembre 24, 2012\nNobyembre 13, 2012 - Nagpadara nin komunikasyon sa Ramashinta Resort and Spa bilang pag-alok na magin padrino kan selebrasyon.\nNobyembre 17, 2012 - Naako an ipinadarang desensyo kan Wikipedia Takes Naga gikan ki Ajohn Dorotical.\nNobyembre 19, 2012 - Nagpadara nin komunikasyon sa ABS-CBN bilang pagpaisi sa gigibohon na selebrasyon.\nNobyembre 20, 2012 - Pag-andam sa mga gagamiton sa Wikipedia Takes Naga.\nNobyembre 21, 2012 - Naipadara an komunikasyon sa mga myembro kan Bicol Region Librarians Council.\nNobyembre 22, 2012 - Inako an kaglimang (50) ipinaimprentang gubing para sa selebrasyon. Kinua an ipinaimprentang taurpaulin.\nPinalisasyon kan preparasyon asin pakikipagnumpungan ki Alfredo Imperial Perdon, kagsadiri kan GNN Naga TV 48, asin Ernie Verdadero bilang pagkikipag-ulay sa pagtao nin news report asin pagtampok kan selebrasyon sa programang Ini an Totoo sa Baker's Plaza, Kalye P. Burgos, Sta. Cruz, Syudad nin Naga.\nPreparasyon sa Ateneo de Naga na Unibersidad: pagkabit kan tarpaulin, pag-andam kan Instructional Media Center kan Libraryo na James J. O'Brien S.J.\nAn aldaw kan aktibidad\nNobyembre 24, 2012 - Programa kan 5th Bikol Wikipedia Day: Aldaw nin Talingkas na Wikipedia:\nWikipedia Takes Naga\nSentro kan Syudad nin Naga\nLibraryo na O'Brien sa Ateneo de Naga na Unibersidad\nBagumbayan, Syudad nin Naga\nBanggi nin Gawad sa Nanggarana\nasin 7th Naga Meetup\nMudbugs Sports Bar sa Peñafrancia Ave.\n8:00 - 9:00 Pagpaguhit kan mga partisipante\nkan Parasurat Bikolnon\n9:00 - 9:15 Pagbukas kan 5th Bikol Wikipedia Day\n9:15 - 9:10 Pangadyion asin Pambansang Awit (bidyo)\n9:10 - 9:20 Pambungad na mensahe asin\npataratara ni Dindin Daliva\n9:20 - 9:40 Manunungod sa Wikipedia Takes the City\nni Irvin Sto. Tomas\n9:40 - 9:45 Pagpakua nin Ladawan kan gabos\n10:00 - 1:00 Durasyon kan kompetisyon\n12:00 - 1:00 Pag-arabotan kan mga partisipante Pagpaguhit kan mga partisipante\n1:00 - 2:00 Oryentasyon sa pagsàngat sa Wikimedia\nCommons kan MyTreatCity Pagpadalan kan pelikulang Truth in Numbers\n2:00 - 3:00 Pagsumada kan puntos kan\nParasurat Bikolnon Urulay dapit sa Hiron nin Wikimedia\nni Ramon Olaño\n3:00 - 4:00 Paggawad nin sertipiko sa mga partisipante Bukas na Uruurulay dapit sa Hiron kan Komunidad\n(Pagpaliban kan Bikol Edithon)\nni Dindin Daliva\n4:00 - 4:15 Mensahe ni Edna San Buenaventura,\nPamayo kan Libraryo\n4:15 - 7:00 Paggawad nin sertipiko sa mga partisipante Pag-andam sa Banggi nin Gawad sa Nanggarana\n7:00 - 7:30 Pambungad na Mensahe asin Pataratara\n7:00 - 7:10 Pagpanao nin mga premyo gikan sa padrino\n7:10 - 7:10 Mensahe gikan sa Wikimedia Philippines (mayò)\n7:10 - 7:20 Mensahe gikan sa Komunidad\n7:20 - 7:30 Pagpanao nin mga premyo gikan sa padrino\n7:30 - 7:45 Paggawad nin Plake sa mga Padrino\n7:45 - 8:00 Paggawad nin Premyo sa Nanggarana\n8:00 - 8:10 Mensahe gikan sa LGU kan Syudad nin Naga\nni Alec Francis Santos kan ACTO\n8:10 - 8:30 Pasasalamat ni Irvin Sto. Tomas\n8:30 - 10:00 Sosyal kan mga paraambag sa Bikol Wikipedia\nPakatapos kan aktibidad\nNobyembre 27, 2012 - Ipinaluwas sa ABS-CBN TV Patrol Bicol asin sa GMA 7 Baretang Bikol an bareta dapit sa selebrasyon.\nNobyembre 29, 2012 - Limang aldaw matapos an matriyumpong aktibidad, itinao kan tagapadalagan an usip nin gastos sa tesorero kan organisasyon.\nNobyembre 30, 2012 - Nagpaluwas nin desisyon nin tesorero si Balingit dapit sa dai pagmidbid sa gastos sa cellphone load na P325.00 na dai nin resibo. Dai kainakaipohan nin resibo para sa cellphone load huli ta nin gawi nin pagtao nin resibo sa mga tindahan liban sa mga convenient store. Huli ta igwa nin resibo an P300.00 na iba pang gastos sa cellphone, dai minidbid kan tesorero an gastos na dai nin resibo.\nDesyembre 1, 2012 - Nagplano nin Bikol Wikipedia Takes Cebu na gigibohon sa Enero 14, 2013 sa Syudad nin Cebu bilang inisyatibo ni Irvin Sto. Tomas.\nDesyembre 3, 2012 - Ipinadara an mga orihinal na resibo sa opisina kan organisasyon sa Syudad nin Makati. Nagigiromdoman kan tagapadalagan na igwa nin nakatalaan na Panghihinanapos na Tiripon an organisasyon para sa mga usip nin proyekto sa petsa Desyembre 15, huli kaiyan, nangigot an tagapadalagan kan proyekto na ipadara pa man giraray tulos an orihinal na resibo dawà ngani mayò ini nin personal na pondo nin huli ta katatapos pa sanang aktibidad. Bàgo kaini, siniguro kan tesorero na ipapadara kaini an tseke para sa reimbursement pakaakoa niya kan orihinal na mga resibo alagad mayong nareresibeng tseke an pobreng tagapadalagan kan proyekto sagkod ngunyan dawà an P95 na gasto sa pagpadara kan mga resibo.\nDesyembre 4, 2012 - Itinampok nin live sa GNN TV 48 Naga sa programang Ini an Totoo ni Ernie Verdadero an Bikolnon na Komunidad nin Wikimedia. Yaon sa programan sinda Irvin Sto. Tomas, Ramon Olaño asin Dindin Daliva.\nDesyembre 5, 2012 - Ipinahiling an replay an programang Ini an Totoo sa GNN TV 48 Naga. Kinulibat an tesorero sa updated expense report sosog sa Expense Policy.\nEnero 6, 2013 - Ginibo an Naga Wicnic sa Naga Ecological Park, San Felipe, Syudad nin Naga.\nEnero 7, 2013 - An aldaw na ipapadara kuta kan tesorero an updated expense report sosog sa Expense Policy. Nagkaulay an tagapadalagan kan proyekto asin an tesorero kan organisasyon sa Facebook dapit sa pag-alok kaini nin paghaman nin kasangling-usip nin proyekto para sa proyektong 5th Bikol Wikipedia Day. An usip nin proyekto para sa aktibidad na ini kaipohan maitao dai mahaloy sa 3ng bulan pakatapos kan aktibidad o Pebrero 24, 2013 pa.\nEnero 12, 2013 - Nakanselar an flight ni Sto. Tomas pa-Cebu kun kaya ginibo kaini an Legazpi Photo Walk sa Syudad nin Legazpi bilang inisyatibo.\nEnero 16, 2013 - An Komunidad nagpadara nin Wikipedia activity design sa Lokal na Gobyerno nin Naga para sa selebration kan Bikol Arts Festival Celebration sa bulan nin Pebrero.\nEnero 23, 2013 - An Komunidad nagpadara nin project proposal Bikol Wikipedia Exhibit and Bikolano Digital Heritage Launching sa Board.\nEnero 27, 2013 - An Mga Katiwatiwala kan organisasyon inamyendaran an Resolution: Philippine Wikimedia Communities. Namatì kan tagapadalagan kan proyekto na an pag-amyendar sarong hirô tanganing hidalion ini na makatao nin usip nin proyekto. Kun an resolusyon ipapasunod, nangangahulogan ini na an 45 na aldaw pakatapos kan proyekto iyo Enero 8, 2013. Kun satong babalikan, ini, sarong aldaw bàgo an urulay kan duwa sa Facebook, na gigibohan an tagapadalagan kan proyekto nin pananggling usip para sa bakô niya man na proyekto. Siring pa man sa nasasabi sa inamyendaran na resolusyon, makakahagad nin 30 aldaw na ekstensyon an tagapadalagan kan proyekto kun mahagad ini kaini. Boot sabihon, an ekstensyon na ini kutâ, mapatak na Pebrero 8, 2013 o halìpot na 16 aldaw sa kutâ nang Pebrero 24, 2013 sa orihinal palugit sa pagtao kan usip nin proyekto. Sa pag-atid-atid kan tagapadalagan, igwa nin kun anong nilalamag na petsa kun kaya siring na sana an saiyang hugophugop sa nasabing usip nin proyekto.\nHunyo, 2013 - Kan nakaaging semana, nagluwas sa riribayan nin e-koreo igwa nanggad hinahalian kun tàno siring an paghugophugop sa usip nin proyekto kan tagapadalagan. Ipinapamugtak na sarô sa mga dahilan kun kaya huri na nanggad an pagtao man nin usip nin proyekto para sa sarong proyekto kan organisasyon na pinondohan kan Wikimedia Foundation iyo daa an dai pa pagtao nin usip nin proyekto kan tagapadalagan kan proyektong 5th Bikol Wikipedia Day. An nasabing proyekto kan organisasyon natapos kan Hunyo 30, 2012 pa o haros limang (5) bulan bàgo gibohon an aktibidad na 5th Bikol Wikipedia Day.\nTotoo nanggad, Pebrero 16, 2012 kan maghagad nin ekstensyon sa petsa nin pagkomple an tesorero para sa nasabing proyekto. Gikan sa orihinal na petsa nin konklusyon kan proyekto na Hunyo 30, 2012, pinalawig ini sagkod sa petsang Desyembre 31, 2012 na mapasakop sa petsa kan implimentasyon kan proyektong 5th Bikol Wikipedia Day, na iyo an petsang Nobyembre 24, 2012. \nHuli sa mga nasambit na pangyayari asin huli sa kawàran nin kasilagan sa urulay sagkod man sa kawàran na nin tiwalà, pinagmarahay kaini na pugolon mùna an pagpaluwas kan saiyang usip nin proyekto tanganing dai magin kasangkapan an tagapadalan kan proyekto siring man an Bikol na Komunidad nin Wikimedia sa salang gawigawi kan mga ini.\nHunyo 11, 2013 - Apat (4) na aldaw bàgo an 2013 Philippine Wikimedia Conference-Annual General Meeting petsa Hunyo 15, 2013), kan giraray na masambit sa urulay sa e-koreo an Usip nin Proyekto.\nHunyo 12, 2013 - Aldaw kan Katalingkasan, ipinahayag kan tagapadalagan kan proyekto na itatao kaini an proyekto pakatapos kan nasabing komperensya. Kun kaya, an tagapadalagan, ngunyan, ipupublikar sa pahinang ini an usip nin proyekto bàgo matapos an presenteng bulan.\nHunyo 28, 2013 - Pagpasa kan usip nin proyekto.\nLogo kan Wikipedia Takes Naga\nBib kan mga partisipante sa Wikipedia Takes Naga\nPagpaguhit kan mga partisipante\nPambungad na Programa, Pataratara\nWikipedia Take the City\nAn mga partisipante sa Wikipedia Takes Naga\nPoon kan aktibidad\nMedical Team kan Bicol Medical Center\nTeam EURO at Plaza de Nueva Caceres (Ika-2ng Premyo)\nPasìrip sa websityo kan Wikipedia sa mga estudyante\nMyTreatCity, saro sa mga katuwang\nOryentasyon sa Wikimedia Commons\nPagsàngat nin mga ladawan sa Wikimedia Commons\nAn mga partisipante sa Bikol Edithon\nUrulay dapit sa Hiron nin Wikimedia\nInterbista nin media sa telebisyon (ABS-CBN) ki Dindin\nInterbista nin media sa telebisyon ki Ringer\nInterbista nin media sa telebisyon (GMA 7) sa sarong partisipante\nPaggawad nin sertipiko nin pasasalamat sa mga partisipante\nPrograma sa Pagkabanggi\nPagpanao nin iba pang premyo\nBisita sa programang Ini an Totoo sa GNNTV48\nKatuyohan kan proyekto asin sukolan kan akomplisimento\nKatuyohan kan proyekto\nKautyohan kan aktibidad na padakolon an mga ladawan dapit a Syudad nin Naga tanganing magamit sa mga artikulo kan Wikipedia, siring man an mapabantog an Wikipedia sa Naga. An aktibidad iyo man an selebrasyon kan ikalimang taon kan Bikol Wikipedia.\nNagibo - Selebrasyon kan ikalimang taon kan Bikol Wikipedia. Matriyumpong naiselebrar kan Komunidad anibersaryo kan Bikol Wikipedia.\nNagibo - Pagpadakol kan mga ladawan dapit sa Syudad nin Naga. Nakasangat nin labi sa 600 na mga ladawan sa Wikimedia Commons asin nagagamit an mga ini sa Bikol Wikipedia.\nNagibo - Pagpabantog kan Wikipedia sa Syudad nin Naga. Nakakua nin atensyon sa lokal na media an selebrasyon kan anibersaryo. Naibareta ini sa ABS-CBN TV Patrol Bicol asin GMA 7 Baretang Bikol siring man naitampok an Wikipedia sa GNN Naga TV 48 sa programang Ini an Totoo. Nadalan an mga ini sa bilog na rehiyon.\nNagibo - Anduyog sa pagpabantog kan Wikipedia. Nakakua nin manlainlain na suporta an selebrasyon kan anibersaryo. Nakatuwang giraray kan Komunidad an Ateneo de Naga na Unibersidad, naanduyogan kan Lokal na Gobyerno kan Syudad nin Naga asin organisasyon na Parasurat Bikolnon. Pinadrihonan man an aktibidad nin mga establisimento an aktibidad.\nNag-anduyog man an mga indibidwal na dati nang nakapartisipar sa mga aktibdad kan Komunidad: Open Web Day ADNU (Hunyo 30), Bikol Edithon (Agosto 15) asin mga nakaagin Naga Meetup.\nSukolan kan akomplisimento\nDai Nagibo - Bilang nin partisipante sa Wikipedia Takes Naga: 20. Nilaoman an dai mababa sa 20 an partisipante sa Wikipedia Takes Naga alagad igwa sana nin kag-apat (14) na retratistang nagtunga kan sa apat (4) na banwaan sa Camarines Sur asin duwang syudad sa rehiyon Bikol. Igwa nin walong (8) team sa kompetisyon kabali na an duwa na igwa sana nin tigsarong myembro.\nIgwa nin tulong posibleng dahilan kun tano ta hababa an nagin bilang kan partisipante:\nDai naka-enganyar an premyong P1,000 dawa pa ngani nakaanduyog nin P5,000 an Lokal na Gobyerno kan Syudad nin Naga. Sa Wikipedia Takes Manila na ginibo kan Enero 15, 2011, igwa nin P37,500.00 an total na halaga nin premyong ipinamodmod sosog sa usip ni proyektong ipinasa pakalihis nin 1 taon.\nNagtao man nin pagduwaduwa sa mga tunggit na partisipante an waiver sa aplikasyon\nIsyu sa nagkapirang retratista an lisensya sa paggamit kan mga ladawan; asin\nKadungan kan okasyon an pagbukas ka 8th Bicol Business Week sa Jesse M. Robredo Coliseum kun sain kadakli kan mga mahilig sa potograpiya yaraon duman.\nDai Nagibo - Bilang nin retrato na maisasangat sa Commons: 2,000. Nilaoman an dai mababa sa 2,000 na retrato an maisasangat kan mga partisipante sa Wikimedia Commons alagad labing 600 sana an nakuang retrato kan gabos na partisipante. Dai man nakasangat nin mga retrato sa aldaw na idto huli sa teknikal na remalaso.\nAn mga dahilan kan hababang bilang kan mga retrato:\nHuli ta igwa sana nin walong (8) team kadiit man an bilang kan nadamot na mga ladawan. Dugang pa digdi an dai pakakahubo nin mga retrato sa computer kan sarong partisipante huli sa kawaran nin reader para sa saiyang ibang klaseng memory card; asin\nLabilabi an isasangat na ladawan siring man an hinahagad na impormasyon tanganing maisangat an mga ladawan. Huli kaini, pinagmarhay na an mga tagapadalagan na sana an magsangat kan mga ini sa Wikimedia Commons kan sumunod na mga aldaw.\nDai Nagibo - Bilang nin partisipante sa Bikol Edition: 10. Nilaoman an dai mababa sa 10 an partisipante sa Bikol Edithon alagad igwa sana nin anom (6) indibidwal an nagtunga para sa aktibidad. Mayo man nin nangyaring aktibidad siring kan plinano kun kaya nagkaigwa na sana nin Urulay sa Hiron nin Wikimedia asin Hiron kan Komunidad.\nAn rason kun kaya hababa an bilang kan partisipante sa aktibidad na ini iyo an surood n pagpadara nin komunikasyon sa Bicol Region Librarians Council (BRLC). Huli pa sa kakulangan sa tao, nagin masakit an pagpadalagan kan duwang magkasabay na aktibidad asin naapektaran an programa dara kan pagtao nin oras sa duwang estasyon para sa intrebista.\nPreparasyon — Ipig-andam an proyekto sa laog sana nin duwampulong (20) aldaw. Mantang bakong kadipisilan an pagbilog nin konsepto kan okasyon huli ta igwa na nin siring na mga aktibidad an ibang Komunidad, labing makakakan panahon para sa mga tagapadalagan sa pag-asikaso kan materyales na kinakaipohan siring kan pagbilog kan list of goals, guidelines, registration form, desenyo kan okasyon kabali na an pag-layout kan mga tarpaulin asin bib kan mga partisipante.\nMantang bakong kadipisilan an paghanap nin mga makakatuwang sa okasyon, an pagkagahol sa panahon iyo man an dahilan kun tano ta an ibang mga establisimento dai nakaanduyog sa selebrasyon. Kabali sa mga dahilan kan pagsayuma iyo an halawig na proseso sa pagpa-abot sa manihamento nangurog na duman sa mga kompanya na kaipohan ipaabot pa sa panginot na opisina na kadali yaon sa Metro Manila.\nAn kakulangan sa panahon man an dahilan kun tano napasipara an Bikol Edithon na papartisiparan kuta kan mga nakaatendir sa Open Web Day ADNU kan Hunyo 30, 2012.\nVenue — Nagin madali man an paghanap nin magigibohan kan okasyon huli sa namuknang pagtatarabangan kan Komunidad sa manlainlain na institusyon, organisasyon asin mga pribadong indibidwal. Binuksan giraray kan Ateneo de Naga na Unibersidad an institusyon tanganing makatabang sa pagpalakop kan kulturang Bikolnon. Libreng ipinagamit kaini an mga pasilidad kabilang an Instructional Media Center, sarong kwarto para sa Urulay kan mga partisipante sa Bikol Edithon, siring man sarong lugar para sa registration asin information table kan aktibidad.\nHuli sa hiwas nin relasyon sa mga may negosyo asin manlainlain na mapagpipilian na lugar sa syudad, nagin madali man an paghanap nin paggigibohan kan Banggi nin Gawad sa Nanggarana. An mahiwas na lugar, harani sa mga tao, baratong pagkakan asin libreng paggamit sa pasilidad an dahilan kan pagpili sa Mudbugs Sports Bar bilang venue kan okasyon.\nSuporta — Huli sa parehong itinutulod na programan, inanduyogan kan lokal na gobyerno kan Syudad nin Naga an espwerso kan Komunidad sa pagpabantog kan syudad bilang progresibo asin maugmang lugar. Nakisumaro man an organisasyon kan Parasurat Bikolnon huli sa parehong katuyohan kan Komunidad na maipabalangibog an tataramon na Bikol. Pagkakataon man na matawan doon an pagpabantog sa Bikolanong identidad an pagkikipatabangan sa mga kompanyang tubo digdi siring kan Bigg's Diner, Triboo Bikolano, asin MyTreatCity. Nagkapira man na establisimento na nag-anduyog sa selebrasyon sa paagi nin paghiras nin mga papremyo siring kan Green Earth Café asin Ramashinta Resort & Spa.\nMedia Mileage — Urog na naipabalangibog an Wikipedia sa paagi nin media na nagtampok kan selebrasyon sa saindang programa. Nagluwas sa ABS-CBN TV Patrol Bicol asin GMA 7 Baretang Bikol an ginibong aktibidad kan Komunidad mantang sa programang Ini an Totoo sa GNN TV 48 Naga, nagin bisita sinda Irvin Sto. Tomas, Ramon Olaño asin Dindin Daliva tanganing tukaron an proyekto. Inireplay man an bareta kan ABS-CBN TV Partrol asin intrebista sa GNN TV 48 Naga kan sumunod na aldaw.\nDakol man an nakaisi kan okasyon sa paagi kan Facebook, digdi nasusubaybayan kan mga may panindog digdi an mga aktibidad kan Komunidad.\nUsip nin Gastos\nUya an sumada kan gastos sosog sa alok nin proyekto:\nKategorya Tagama PHP/(USD) Gastos PHP/(USD)\nTarpaulin kan selebrasyon asin bib kan mga partisipante sa Wikipedia Takes Naga 500.00 ($12.25) 1,849.00 ($45.30)\nGubing na Bikol Wikipedia 8,000.00 ($196) 8,000.00 ($196)\nPagkakan sa Banggi nin Gawad kan Nanggarana sa Wikipedia Takes Naga; asin\nIka-7ng Harampangan kan mga paraambag kan Bikol Wikipedia 10,000.00 ($245) 6,955.00 ($170.40)\nIka-3ng Premyo (3rd Prize) sa Wikipedia Takes Naga 1,000.00 ($24.5) 1,000.00 ($24.5)\nSuplay 1,350.00 ($33.08) 2,529.75 ($61.98)\nMga kanigoan 4,000.00 ($98) 5,298.57 ($129.81)\nUsip nin Anduyog\nUya an sumada kan manlainlain na anduyog na serbisyo, materyal, produkto asin pinansyal:\nAnduyog Padrino Kantidad PHP (USD) Halaga PHP (USD)\nLugar, pasilidad para sa Wikipedia Takes Naga asin Bikol Edithon\tsa bilog na aldaw Ateneo de Naga na Unibersidad - Dai isi\nPagpadalagan kan aktibidad poon sa pagpaguhit sagkod gawad sa nanggarana Parasurat Bikolnon - Dai isi\nPremyo sa primer (1st Prize) asin segunda premyo (2nd Prize), asin mapa kan\nsyudad sagkod mga babasahon na Naga Smiles Magazine na ipinanao sa mga\npartisipante Gobyerno kan Syudad nin Naga 5,000.00 ($122.5) -\nPangudtohan kan mga tagapadalagan Bigg's Diner - 6,500.00 ($159.25)\nPremyo asin gubing kan tagapadalagan Triboo Bikolano - 4,000.00 ($98.00)\nEkipahe asin teknikal na suporta MyTreatCity - 2,800.00 ($68.60)\nLugar, pasilidad asin teknikal na suporta Mudbugs Sports Bar - Dai isi\nDesenyo kan tatak na Wikipedia Takes Naga Ajohn Dorotical - Dai isi\nMga pampaugmang premyo na gift certificates Ramashinta Resort & Spa - 900.00 ($22.05)\nMga pampaugmang premyo na gift certificates Green Earth Café - 750.00 ($18.375)\nInomon na tubig kan mga tagapadalagan asin partisipante Asian Breeze - 200.00 ($4.90)\nNatàwan nin plake/sertipiko nin pagpapahalaga an nagtarabang tanganing magin matriyumpo an okasyon.\nNote: Based on Philippine Peso and US Dollar exchange rate on November 24, 2012: 0.02450 USD\n↑ Treasurer Decision:01-2012 In the matter determining allowable Communications Expenses\n↑ Resolution:Philippine Wikimedia Communities\n↑ Resolution:Philippine Wikimedia Communities amendment\n↑ Grants:WM PH/Chapter startup 2\n↑ Request for an extension of the project completion date\n↑ Wikipedia Takes Manila\n↑ Philippine Pesos (PHP) to US Dollars (USD) exchange rate for November 24, 2012\nBikol Wikipedia 5th Anniversary - TV Patrol Bicol : November 27, 2012\nWikipedia Takes Naga sa Facebook\nDecision:01-2012 In the matter determining allowable Communications Expenses\nPinaghugot gikan sa "https://bcl.wikipedia.org/w/index.php?title=Wikipedia:Usip_nin_Proyekto/5th_Bikol_Wikipedia_Day:_Aldaw_nin_Talingkas_na_Ensiklopedya&oldid=145755"\nMayong panhinukdong mga pahina\nUsip nin Proyekto\nHuring pigliwat an pahinang ini kan 29 Hunyo 2013, alas 04:19.


Paano Kita Maninigong ‘Magsimbag sa Lambang Saro’? | Pag-aadalan\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Español Estonian Ewe Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Italian Sign Language Italiano Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Sign Language Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘Magkaigwa lugod sa giraray nin [kabuutan] an saindong tataramon, tanganing makanuod kamo kun paano an saindong pagsimbag sa lambang saro.’—COL. 4:6.\nTaano ta marahay na maggamit nin mataktikang mga hapot na maengganyar sa kaulay na sabihon an nasa buot niya?\nAno an makakatabang sa sato na mangatanusan nin epektibo basado sa Kasuratan?\nPaano ta epektibong magagamit an mga ilustrasyon sa satong ministeryo?\n1, 2. (a) Magsaysay nin sarong eksperyensiya na nagpapahiling kan kahalagahan nin paggamit nin piniling marhay na mga hapot. (Hilingon an ritrato sa itaas.) (b) Taano ta dai kita dapat matakot na ipakipag-ulay an masakit na mga topiko?\nMGA pirang taon na an nakaagi, ipinapakipag-ulay nin sarong sister sa saiyang bakong kapagtubod na agom an manungod sa Bibliya. Kaidto, an saiyang agom naghihingakong miyembro kan saro sa mga relihiyon nin Kakristiyanuhan. Sa saindang pag-uulay, sinabi kan agom niya na nagtutubod ini sa Trinidad. Huling narisa kan sister na tibaad dai aram kan agom niya kun ano an katukduan nin Trinidad, mataktika siyang naghapot, “Naniniwala ka na an Diyos Diyos, na si Jesus Diyos, asin na an banal na espiritu Diyos; pero bakong tulo an Diyos kundi saro sana an Diyos?” Nabigla an agom niya asin nagsabing, “Dai, dai ako naniniwala diyan!” Napunan an maugmang pag-uulay manungod sa kun ano talaga an Diyos.\n2 Ipinapahiling kan eksperyensiyang iyan an kahalagahan nin paggamit nin mataktika asin piniling marhay na mga hapot. Itinatampok man kaiyan an sarong importanteng punto: Dai kita dapat matakot na ipakipag-ulay an masakit na mga topiko, arog kan Trinidad, nagkakalayong impiyerno, o an pag-eksister nin Kaglalang. Kun masarig kita ki Jehova asin sa pagsasanay na itinatao niya, parati kitang makakatao nin nakakakumbinsir na simbag—simbag na makakataros sa puso kan mga nagdadangog. (Col. 4:6) Siyasaton ta ngunyan kun ano an ginigibo kan epektibong mga ministro kun ipinapakipag-ulay an siring na mga topiko. Tutukaron ta kun paano (1) mapalataw nin mga hapot na maengganyar sa kaulay na sabihon an nasa buot niya, (2) mangangatanusan basado sa Kasuratan, asin (3) magamit nin mga ilustrasyon tanganing malinaw na masabutan an punto.\nMAGPALATAW NIN MGA HAPOT NA MAENGGANYAR SA KAULAY NA SABIHON AN NASA BUOT NIYA\n3, 4. Taano ta importante na maggamit nin mga hapot tanganing maaraman an pinaniniwalaan kan satong kaulay? Magtao nin halimbawa.\n3 An mga hapot makakatabang sa sato na maaraman kun ano an mga pinaniniwalaan nin saro. Taano ta importante iyan? ‘An minasimbag nin tataramon bago maghinanyog, kamangmangan asin kasusupgan sa saiya,’ an sabi sa Talinhaga 18:13. Iyo, bago ipakipag-ulay an sinasabi kan Bibliya sa sarong partikular na topiko, mas marahay na aramon nguna kun ano talaga an pinaniniwalaan kan kaulay niyato. Ta kun dai, masasayang sana an dakul na oras sa pagpatunay na sala an sarong ideya na dai man palan pinaniniwalaan kan satong kaulay!—1 Cor. 9:26.\n4 Ipamugtak na ipinapakipag-ulay ta sa sarong tawo an manungod sa impiyerno. Bakong gabos naniniwala na an impiyerno sarong literal na lugar nin pagpasakit sa kalayo. May mga naniniwala na saro iyan na kamugtakan nin pagigin suway sa Diyos. Kaya, puwede tang sabihon an arog kaini: “Huling lain-lain an ideya nin mga tawo manungod sa impiyerno, puwedeng maaraman kun ano an ideya nindo manungod diyan?” Pagkatapos madangog an simbag, mas may ideya na kita kun paano tatabangan an satong kaulay na masabutan an sinasabi kan Bibliya manungod diyan.\n5. Paano makakatabang sa sato an mga hapot tanganing maaraman kun taano ta pinaniniwalaan kan satong kaulay an sarong bagay?\n5 An mataktikang mga hapot makakatabang man sa sato na maaraman kun taano ta pinaniniwalaan niya an sarong bagay. Halimbawa, paano kun sabihon kan nanumpungan ta sa ministeryo na dai siya naniniwala sa Diyos? Tibaad isipon ta tulos na naimpluwensiyahan siya kan pagmansay kan kinaban, arog kan teoriya nin ebolusyon. (Sal. 10:4) Minsan siring, may mga tawo na nawaran na nin pagtubod sa Diyos huli sa grabeng kasakitan na nahiling o naeksperyensiyahan mismo ninda. Dai ninda maintindihan kun taano ta grabe an kasakitan kun may nag-eeksister na mamumuton na Kaglalang. Kaya, kun an satong kaulay nagdududa sa pag-eksister nin Diyos, puwede tang ihapot, “Dati nang arog kaiyan an paniniwala nindo?” Kun magsabi siyang dai, puwede ta siyang haputon kun baga may nangyari na nagin dahilan kan pagduda niya sa pag-eksister nin Diyos. Paagi sa simbag niya, madedeterminaran ta kun paano ta siya matatabangan sa espirituwal na paagi.—Basahon an Talinhaga 20:5.\n6. Ano an maninigo tang gibuhon pagkatapos magpalataw nin hapot?\n6 Pagkatapos magpalataw nin hapot, talagang kaipuhan tang dangugon asin pasalamatan an satong kaulay sa pagsabi kan sabuot niya. Halimbawa, tibaad ihayag kan satong kaulay na huli sa sarong trahedya kaya siya nagdududa sa pag-eksister nin sarong mamumuton na Kaglalang. Bago magtao nin pruweba na nag-eeksister an Diyos, mas marahay kun mapahiling kita nin simpatiya asin sabihon sa saiya na bako man maraot na maghapot kun taano ta nagsasakit kita. (Hab. 1:2, 3) An satong pagigin mamumuton asin mapasensiya tibaad makapahiro sa saiya na urog pang makanuod. *\nMANGATANUSAN BASADO SA KASURATAN\nAno an makakatabang sa sato na magin epektibo sa ministeryo? (Hilingon an parapo 7)\n7. Ano an dapat tang gibuhon tanganing magin epektibo sa satong ministeryo?\n7 Tukaron ta ngunyan kun paano mangangatanusan basado sa Kasuratan. Siyempre, an Bibliya an panginot tang kasangkapan sa ministeryo. Tinatabangan kita kaiyan na magin lubos na ‘nasangkapan, andam nanggad sa gabos na marahay na gibo.’ (2 Tim. 3:16, 17) An pagigin epektibo ta sa ministeryo dai nakadependeng marhay sa kadakulan kan teksto na binabasa ta, kundi sa paagi nin pangangatanusan asin pagpaliwanag ta sa satong binabasa. (Basahon an Guibo 17:2, 3.) Sa pag-ilustrar, pag-isipan an minasunod na mga senaryo.\n8, 9. (a) Ano an sarong paagi na makipangatanusan sa saro na nagtutubod na si Jesus kapantay nin Diyos? (b) Ano pang ibang pangangatanusan sa temang ini an nahiling mong epektibo?\n8 Senaryo 1: Sa satong ministeryo, may nanuparan kitang nagtutubod na si Jesus kapantay nin Diyos. Anong mga teksto an puwede tang gamiton tanganing mangatanusan sa bagay na iyan? Puwede tang ipabasa an Juan 6:38, na diyan si Jesus nagsabi: ‘Ako naghilig hali sa langit bako sa paggibo kan sadiring kong buot, kundi kan buot kaidtong nagsugo sa sako.’ Dangan, puwede ta siyang haputon: “Kun si Jesus an Diyos, siisay an nagsugo sa saiya hali sa langit? Bako daw na mas halangkaw an Sarong iyan kisa ki Jesus? Mas halangkaw an nagsugo kisa sa isinugo, bako daw?”\n9 May mababasa man kitang kaagid kaiyan sa Filipos 2:9, na diyan ilinadawan ni apostol Pablo an ginibo nin Diyos pagkagadan ni Jesus asin pagkabuhay liwat sa saiya. Sinasabi kaiyan: ‘Siya [si Jesus] pinahalangkaw na marhay nin Diyos, asin tinawan kan ngaran na nasa itaas nin gabos na ngaran.’ Tanganing matabangan an satong kaulay na mangatanusan sa tekstong iyan, puwede tang ihapot: “Kun si Jesus kapantay nin Diyos bago siya magadan asin kan huri ibinugtak nin Diyos sa mas halangkaw na posisyon, bako daw na magigin mas halangkaw na lugod si Jesus kisa sa Diyos? Pero, paanong magigin mas halangkaw an siisay man sa Diyos?” Kun iginagalang kan kaulay ta an Tataramon nin Diyos asin siya may sadiyosan na puso, an pangangatanusan na iyan puwedeng makapahiro sa saiya na urog pang siyasaton an temang iyan.—Gui. 17:11.\n10. (a) Paano kita makikipangatanusan sa saro na naniniwala sa nagkakalayong impiyerno? (b) Anong pangangatanusan an nahiling mong epektibo kun ipinapakipag-ulay an manungod sa nagkakalayong impiyerno?\n10 Senaryo 2: Sarong relihiyosong marhay na kagharong an dai makatubod na an maraot na mga tawo dai mapapadusahan nin daing sagkod sa nagkakalayong impiyerno. An paniniwala niya sa nagkakalayong impiyerno tibaad huli ta gustuhon niyang mapadusahan an maraot na mga tawo sa saindang maraot na mga gibo. Paano kita makikipangatanusan sa saro na arog kaiyan an sabuot? Inot, siyertuhon ta sa saiya na papadusahan an mga maraot. (2 Tes. 1:9) Dangan, puwede tang ipabasa sa saiya an Genesis 2:16, 17, na nagpapahiling na an penalidad nin kasalan kagadanan. Puwede tang ipaliwanag na huli sa pagkakasala ni Adan, an bilog na katawuhan namundag na makasalan. (Roma 5:12) Pero puwede tang iduon na mayong sinabing ano man an Diyos manungod sa pagpadusa sa nagkakalayong impiyerno. Dangan, puwede tang ihapot, “Kun si Adan asin Eva namemeligrong pasakitan nin daing sagkod, bako daw na makatanusan sanang patanidan sinda manungod diyan?” Dangan, puwede tang basahon an Genesis 3:19, na diyan sinabi an sentensiya pagkatapos na magkasala sinda, pero mayong nasambitan na nagkakalayong impiyerno. Imbes, sinabihan si Adan na mabalik siya sa kabo-kabo. Puwede tang ihapot, “Makatanusan daw na sabihan si Adan na mabalik siya sa kabo-kabo kan daga pero an totoo mapasiring palan siya sa nagkakalayong impiyerno?” Kun bukas an isip kan satong kaulay, an siring na hapot matabang sa saiya na urog na pag-isipan an manungod sa temang ini.\n11. (a) Ano an sarong paagi na makipangatanusan sa saro na naniniwala na an gabos na marahay na tawo mapalangit? (b) Anong pangangatanusan an nahiling mong epektibo kun ipinapakipag-ulay an manungod sa pagpasiring sa langit?\n11 Senaryo 3: Sa satong ministeryo, may nakaulay kitang naniniwala na an gabos na marahay na tawo mapalangit. An paniniwalang iyan tibaad may epekto sa kun paano iniinterpretar kan kagharong an Bibliya. Halimbawa, ipamugtak na ipapakipag-ulay ta sa saiya an Kapahayagan 21:4. (Basahon.) Tibaad hunaon niya na an mga bendisyon na sinasabi diyan nanunungod sa buhay sa langit. Paano kita makikipangatanusan sa saiya? Imbes na maggamit nin dugang pang mga teksto, puwede kitang magpokus sa detalye na yaon mismo sa tekstong iyan. Sinasabi kaiyan na ‘an kagadanan madadai na’ o mawawara na. Puwede tang ihapot kun baga uyon siya na tanganing an sarong bagay mawara, dapat na nag-eeksister nguna iyan. Posibleng marhay na masimbag siya nin iyo. Dangan, puwede tang sabihon na nungkang nagkaigwa nin kagadanan sa langit; an mga tawo nagagadan digdi sana sa daga. Kaya rasonable nanggad na an Kapahayagan 21:4 nanunungod sa magigin mga bendisyon sa puturo digdi sa daga.—Sal. 37:29.\nMAGGAMIT NIN MGA ILUSTRASYON TANGANING MALINAW NA MASABUTAN AN PUNTO\n12. Taano ta naggamit si Jesus nin mga ilustrasyon?\n12 Apuwera sa mga hapot, naggamit si Jesus nin mga ilustrasyon sa saiyang paghuhulit. (Basahon an Mateo 13:34, 35.) An mga ilustrasyon ni Jesus nakatabang na mahayag an motibo kan mga nagdadangog sa saiya. (Mat. 13:10-15) Nagin mas nakakaakit man asin dai malilingawan an mga katukduan ni Jesus huli kaiyan. Paano ta magagamit an mga ilustrasyon sa sato mismong pagtutukdo?\n13. Paano ta puwedeng iilustrar na an Diyos mas halangkaw kisa ki Jesus?\n13 Sa parati, an pinakamarahay na gamiton iyo an simpleng mga ilustrasyon. Halimbawa, kun ipinapaliwanag na an Diyos mas halangkaw kisa ki Jesus, tibaad puwede tang gamiton an minasunod na pag-atubang. Puwede tang sabihon na an Diyos asin si Jesus parehong naggamit nin mga titulong pampamilya kun sinasambit an manungod sa relasyon ninda. Si Jesus inapod nin Diyos na saiyang Aki, asin an Diyos inapod ni Jesus na saiyang Ama. (Luc. 3:21, 22; Juan 14:28) Dangan, puwede tang haputon an kagharong: “Tanganing ipasabot sa sako na an duwang tawo magkapantay, anong klase nin relasyon sa laog nin pamilya an gagamiton mo tanganing iilustrar iyan?” Tibaad sambiton niya an relasyon nin magtugang—puwedeng kambal pa ngani. Kun iyan an ginamit niya, puwede tang sabihon na angay nanggad an pagkumparar na iyan. Dangan, puwede tang ihapot: “Kun pareho tang naisip tulos an ilustrasyon na ini, bako daw na arog man kaiyan an pagkumparar na maiisip ni Jesus, an Dakulang Paratukdo? Pero, sinabi niya na an Diyos Ama niya. Kaya ilinadawan ni Jesus an Diyos na mas may edad asin mas may awtoridad kisa sa saiya.”\n14. Anong ilustrasyon an nagpapahiling na magigin bakong makatanusan na suguon nin Diyos an Diyablo na padusahan an mga tawo sa nagkakalayong impiyerno?\n14 Pag-isipan an saro pang halimbawa. May mga naniniwala na si Satanas an “namamahala” sa nagkakalayong impiyerno. An sarong ilustrasyon puwedeng makatabang sa sarong magurang na mahiling kun gurano kabakong makatanusan na suguon nin Diyos an Diyablo na pasakitan an mga tawo sa nagkakalayong impiyerno. Puwede tang sabihon an arog kaini: “Ipamugtak na nagin rebelyosong marhay an aki mo asin kadakul an maraot na ginigibo. Ano an gigibuhon mo?” Posibleng marhay na sasabihon kan magurang na itatanos niya an saiyang aki. Tibaad pauruutro niyang hihinguwahon na tabangan an aki niya na punduhon an paggibo nin maraot. (Tal. 22:15) Sa puntong ini, puwede tang haputon an magurang kun ano an gigibuhon niya pag binaliwala kan saiyang aki an gabos niyang paghihinguwa na tabangan ini. An kadaklan na magurang masabing mayo na sindang magigibo kundi padusahan an aki. Dangan, puwede kitang maghapot, “Paano kun maaraman mo na sarong marauton na tawo an nag-impluwensiya sa aki mo na magin rebelyoso?” Daing duda, maaanggot an magurang sa tawong iyan. Tanganing malinaw na maipasabot an punto, puwedeng haputon an magurang, “Huling naaraman mo nang sarong marauton na tawo an nag-impluwensiya sa aki mo, papakiulayan mo daw an tawong iyan na iyo an magpadusa sa aki mo para sa saimo?” Siyempre an isisimbag niya dai. Kun siring, malinaw na dai susuguon nin Diyos si Satanas na padusahan an iyo man sanang mga tawong inimpluwensiyahan mismo kan Diyablo na gumibo nin maraot!\nPAPAGDANAYON AN TIMBANG NA PAGMANSAY\n15, 16. (a) Taano ta dai kita dapat mag-asa na an gabos na hinuhulitan ta maako kan mensahe kan Kahadian? (b) Kaipuhan ta daw na magkaigwa nin espesyal na abilidad tanganing makapagtukdo nin epektibo? Ipaliwanag. (Hilingon man an kahon na “ Pantabang sa Sato na Makatao nin Simbag.”)\n15 Aram ta na bakong gabos na hinuhulitan ta maako kan mensahe kan Kahadian. (Mat. 10:11-14) Totoo iyan dawa pa magpalataw kita nin tamang mga hapot, magkaigwa nin pinakamahusay na pangangatanusan, asin maggamit nin pinakamarahay na mga ilustrasyon. Kun sa bagay, medyo nagkapirang indibidwal sana an naghimati kaidto sa katukduan ni Jesus, dawa siya an pinakadakulang Paratukdo na nabuhay kasuarin man digdi sa daga!—Juan 6:66; 7:45-48.\n16 Sa ibong na kampi, dawa kun sa pagmati ta mayo kitang espesyal na abilidad, puwede kitang magin epektibo sa satong ministeryo. (Basahon an Guibo 4:13.) An Tataramon nin Diyos nagtatao sa sato nin balidong dahilan na magtiwala na ‘an gabos na [may tamang inklinasyon] para sa buhay na daing katapusan’ maako kan maugmang bareta. (Gui. 13:48) Kaya patalubuon asin papagdanayon ta an timbang na pagmansay sa satong sadiri asin sa mga hinuhulitan niyato kan maugmang bareta kan Kahadian. Makinabang nin lubos sa pagsasanay na itinatao ni Jehova, na nagtitiwala na makikinabang kita diyan asin an mga madangog sa sato. (1 Tim. 4:16) Puwede kitang tabangan ni Jehova na mahiling kun paano kita maninigong ‘magsimbag sa lambang saro.’ Arog kan maaaraman ta sa sunod na artikulo, an sarong paagi na magin mapanggana sa satong ministeryo iyo an pagsunod sa inaapod na Bulawan na Reglamento sa Paggawi o Golden Rule.\n^ par. 6 Hilingon an artikulong “Posible daw na Magkaigwa nin Pagtubod sa Sarong Kaglalang?” sa isyu kan An Torrengbantayan na Oktubre-Disyembre 2009.\nPantabang sa Sato na Makatao nin Simbag\nAn nagkapira sa mga halimbawa na tinukar sa artikulong ini kinua sa mga artikulo na ipinublikar sa seryeng “Pakikipag-ulay sa Sarong Kagharong.” Minaluwas iyan kun minsan sa pampublikong edisyon kan An Torrengbantayan. *\nSarong sister an nagsurat kun paano nakatabang sa saiya sa ministeryo an mga artikulong ini: “Paagi sa mga artikulong ini, nakanuod ako kun paano dadarahon an urulay sa tamang direksiyon, kun paano mapalataw nin nakakapukaw sa isip na mga hapot, asin kun paano masimbag nin tama sa sinabi kan kaulay. Mas madali akong nakakanuod kun ipinapahiling sa sako kun paano iyan ginigibo, asin arog nanggad kaiyan an ginigibo kan artikulong ‘Pakikipag-ulay.’”\nAn seryeng ini saro sana sa kadakul na espirituwal na probisyon hali ki Jehova na nakakatabang sa sato na mautob an mahalagang marhay na gibuhon na itinao niya sa sato. (Sal. 32:8) Nagpapasalamat nanggad kita na itinatao ni Jehova an kaipuhan ta tanganing mautob an satong ministeryo!\n^ par. 44 Natukar na an mga topikong ini: “Ano an Banal na Espiritu?” (Oktubre-Disyembre 2010); “Dios daw si Jesus?” (Abril-Hunyo 2012); “Do All Good People Go to Heaven?” (Agosto 1, 2012); “Pinapadusahan daw nin Dios an mga Tawo sa Nagkakalayong Impierno?” (Oktubre 1, 2012); “Does God Care About Our Suffering?” (Hulyo 1, 2013); asin “Why Does God Allow Suffering?” (Enero 1, 2014).\nI-share I-share Paano Kita Maninigong ‘Magsimbag sa Lambang Saro’?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Mayo 2014\nI-share I-share AN TORRENGBANTAYAN—PAG-AADALAN NA EDISYON Mayo 2014


Campaña vs kurapsyon, droga misyon kan NBI\nAn campaña contra sa kurapsyon asin ilegal na droga afuera kan mga importanteng caso iyo ngonian an misyon kan National Bureau of Investigation (NBI) sa Camarines Sur na pinamamayohan ngonian ni Agent Incharge Dante Bonoan.\nSi Bonoan, na sarong Abogado asin CPA nagpahayag sa entrevista kan Bicol Mail na kabali sa saindang pigtututokan iyo an isyu sa kurapsyon na saro sa mga prioridad kan administrasyon ni Presidente Duterte na an mga envuelto digdi iyo an empleados asin mga opisyal kan gobierno.\nDakulang bagay an cooperasyon digdi kan publiko sa pagtao nin importanteng impormasyon alagad daing gayo sinda digdi maasa envez magiging ‘’pro-active’’o masadiring misyon nganing maaraman an mga anomaliya sa paagi kan life style check.\nAno man gigibohon nindang inbestigasyon laban sa arin man na envueltong opisyal o empleados kan gobierno bilang parejo sindang yaon sa gobierno dai dapat iconsiderar na sinda kalaban huli ta trabajo sana an saindang misyon, sabi pa ni Bonoan.\nMismo an opisina central kan Department of Public Works and Highways (DPWH) nagpahayag na bukas an saindang ahencia sagcod sa mga engineering district nganing inbestigaran ano man na sahot o pagduda.\nKaayon sa saindang listahan iyo an mga pig-iimplementar na mga proyecto kan lokal na gobierno, Departamento de Edukasyon asin iba pang ahencias de gobierno asin hagad kan NBI an cooperasyon kan comunidad nganing makatabang sa campañang ini ni Duterte.\nSa campaña laban sa droga, an Philippine Drug Enforcement Agency (PDEA) na enot nang inako na dai ninda kayang magsulo kaya ngani pigbuelta ni Presidente Duterte na maging katuwang an Philippine National Police asin masuporta pa digdi an NBI.\nSinabi pa ni Bonoan na andam sinda na maging katuwang kan PDEA sa ano man na operasyon laban sa ilegal na droga maging kan mga lokal na gobierno na igwa man mga hinaman na plano asin programa sa pagresolberan kan problema sa droga.\nAn NBI pueding maglansar nin operasyon sa ilegal na droga alagad maninigo na mag-aviso man giraray sinda sa PDEA bilang iyo an ahencia na nangengenotan sa campaña sa droga.\nAn problema sa droga haloy nang nagdadanay dawa padagos an operasyon an mga awtoridad laban sa ilegal na actividad na ini alagad importante an pagtabang kan comunidad.\nDinagdag pa kan bagong pamayo kan NBI Camarines Sur na nagdestino na siya nin mga agent na mapugol kan mga caso na dapat tawan prioridad. (dpaureus)


CASURECO II nagtalaan district election sa Abril 9\nTolong mga distrito kan Camarines Sur II Electric Cooperative (Casurero II) pigtalaan na an sarabay na special district elections sa Sabado, Abril 9, 2022 alagad an duwang distrito matapos kan diez hasta treceng taon makakapili man giraray nin representante sa junta an miembros-consumedores.\nAn eleksyon gigibohon sa District III sa Pili, Camarines Sur alagad sa District I kan Naga South District inaabot nin sampolong taon na bakante an tukawan sa junta mientras na sa District V sa Minalabac, Camarines Sur inaabot nin quince taon na bakante an tukawan sa junta. Tolong taon an sarong termino kan sarong miembro kan junta.\nAn District III na pig-rerepresentaran ni director Domingo Changcoco ma limang taon na sa puesto mantang si huring district election digdi ginibo kan 2017.\nKan nakaaging taon nagpaluwas na nin memorandum an National Electrification Administration (NEA) para sa eleksyon sa sinambit na distrito alagad iginilid ngona huli kan pandemya.\nSinabi ni Rinner Bucay, opisyal na parataram kan Casureco II nagtalaan na kan special elections sa tolong distrito kasunod kan pinaluwas na memorandum order sa sainda kan NEA na dapat magtalaan na nin eleksyon nganing dai na aboton kan local saka national elections sa Mayo 9, 2022.\nAn ultimo dia kan pagplantiar nin certifico de candidatura pigtalaan kan Marso 30 sa Institutional Service Department Service Division kan Casureco II, barangay Del Rosario, Ciudad nin Naga.\nSampolong distrito an nasa coverage area kan cooperativa nin electricidad alagad anom na elehido asin ika-pito an sarong NEA appointee an nagtutukaw na nagrerepresentar kan sinambit na ahencia.\nSa presente an komposisyon kan mga nakatukaw sa junta iyo sinda Gay Pabines kan Milaor District; John Paul Santa Ana kan Calabanga District; Domingo Changcoco kan Pili District; Nicanor Oriño kan Magarao District; Angelo Cornelio kan Naga North District asin si director Belomoro kan Tinambac-Siruma district.\nAn mga bakante pang director iyo an mga distrito kan Bombon asin Canaman na posibleng gibohon sa Septiembre ngunian na taon. (dpa)


Nahale an Katuyawan sa Ngaran nin Dios\nAn Torrengbantayan—Pag-aadalan na Edisyon | Mayo 1, 2001\nBASAHON SA Albanian Aleman Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese Zulu\nAN Tataramon nin Dios, an Biblia, nagsasabi: “Papagdanayon na marahay an saindong gawe-gawe sa tahaw nin mga nasyon, tanganing, sa mga bagay na ipinagtataram ninda kontra sa saindo na garo baga kamo naggibo nin maraot, tibaad huli sa saindong marahay na mga gibo na saindang naheheling pamurawayon ninda an Dios sa aldaw kan saiyang pagsiyasat.” (1 Pedro 2:12) Kun siring, an tunay na mga Kristiano naghihingoang papagdanayon an marahay na gawe-gawe tanganing malikayan an pagtao nin katuyawan sa ngaran ni Jehova.\nSa sarong harayong lugar sa Zambia na an apod Senanga, hinabonan nin radyo sa saiyang harong an sarong maestro. Miling naghuhulit an mga Saksi ni Jehova sa lugar na iyan, sinahotan sinda nin paghabon kan lalaki. Isinumbong nia an bagay na ini sa pulis, na naghihingakong an mga Saksi an naghabon kan saiyang radyo. Bilang ebidensia na nagduman sa harong nia an mga Saksi, ipinaheling nia an sarong pulyeto na nakua nia sa salog. Minsan siring, nagsayumang tumubod sa saiya an pulis. Sinadol sia ninda na pumuli asin mas lubos na mag-imbestigar.\nAn mga Saksi na naghulit sa lugar kan maestro kan aldaw na iyan inenkaminar kan grupo nin kamagurangan na magduman asin kaolayon an maestro manongod sa bagay na iyan. An nagkapirang tugang nagduman asin kinaolay sia, na nagpapaliwanag na gusto nindang haleon an katuyawan sa ngaran ni Jehova. Durante kan pag-orolay ninda, sinabi ninda sa maestro na nanuparan ninda sa harong kaini an sarong hoben na lalaki asin na tinawan ninda iyan nin pulyeto. Basado sa deskripsion ninda, namidbid kan maestro an lalaki. Sa katunayan, magkasirelihion sinda. Kinaolay kan maestro an hoben na lalaki, alagad ninegaran kaini an sahot. Dangan ipinakipag-olay iyan kan maestro sa mga magurang kan hoben na lalaki asin puminuli sa harong. Mayo pang sarong oras, iinuli kan ina kan hoben na lalaki an hinabon na radyo.\nNapahiro nin pagbasol, dinolok kan maestro an grupo nin kamagurangan asin naghagad nin tawad sa paggibo nia nin putik na sahot. Inako kan kamagurangan an saiyang paghagad nin dispensasyon alagad hinagad ninda na an resulta kan imbestigasyon ipaaram sa publiko tanganing an gabos makaaram na an mga Saksi daing kasalan. Sarong paisi an ginibo sa eskuelahan, sa siring hinahale an katuyawan sa ngaran ni Jehova. An Mga Saksi ni Jehova puedeng padagos na maghulit nin daing olang sa lugar na iyan.\n[Mga Mapa/Ritrato sa pahina 19]\n(Para sa aktuwal na format, hilingon an publikasyon)\nI-share I-share Nahale an Katuyawan sa Ngaran nin Dios\nKun Paano Nakaapektar sa Duwang Babae an Pagigin Balo\nPagtabang sa mga Babaeng Balo sa Saindang mga Kasakitan\nMaggayagaya sa Kaibahan kan Maogmang Dios\nPapagdanayon an Saindong Kagayagayahan sa Paglilingkod ki Jehova\nAn Espiritismo Asin an Paghanap sa Tunay na Espirituwalidad\nAn Pagpadagos sa Dalan ni Jehova Iyo an Samong Kosog Asin Kagayagayahan\nAn Biblia na Sarong Tomo\nText Mga opsiyon sa pag-download AN TORRENGBANTAYAN—PAG-AADALAN NA EDISYON Mayo 1, 2001\nI-share I-share AN TORRENGBANTAYAN—PAG-AADALAN NA EDISYON Mayo 1, 2001\nAN TORRENGBANTAYAN—PAG-AADALAN NA EDISYON Mayo 1, 2001


Naga City Hospital igwa nang bagong ultrasound\nAn Naga City Hospital na pinapadalagan kan lokal na gobierno kan Ciudad nin Naga nganing mas maging epektibo an serbisyo sa salud sa nagdadakul na mga pasyente aroaldaw igwa nang bagong ultrasound asin ini dagdag sa dati nang ginagamit na makina.\nSi Consejal Sonny Rañola, Chairman kan Committee on Health sa Sangguniang Panlungsod asin iyo an responsable sa pagdreno kan Ordinansa numerado 2019-85 na nagtatagama nin P3.5 milyon tanganing ibakal kan sarong unit ultrasound machine para sa City Hospital nagkumfirmar sa Bicol Mail na yaon na sa hospital an bagong makina.\nPinapaheling ni Consejal Jose C. ‘Sonny’ Rañola, M.D. kan Sangguniang Panlungsod an bagong ultrasound sa Naga City Hospital na kaipuhan kan mga pasyente nganing masilag tolos an saindang internal na helang. Narealisar an bagong facilidad kan hospital sa paagi kan saiyang pigpadrenohan na Ordinance No. 2019-085.\nMagagamit an makina para sa pag-monitor sa ‘‘heart, blood vessels, kidneys, liver, gallbladder, pancreas, bladder, and other organs and parts of the body’’, sabi pa ni Rañola.\nAfuera pa kaini, an abdominal ultrasound makakatabang sa doktor sa pag-evaluar kan pagparakulog nin tulak, pag-aram sa kidney stones, liver disease, tumors asin iba pang kondisyon.\nMAYONG RADIATION SA NAGBABADOS\nAlagad saiya pang dinagdag sa mga nagbabados magagamit pa ini kan mga doktor nganing maaraman an kamugtakan kan feto o ‘’fetus’’ asin an karahayan bakong arog sa x-rays, an ultrasound mayong radiation.\nSinabi pa kan pamayo kan Committee on Health na kaipuhan an dugang na unit kan ultrasound sa hospital mantang an presenting makina limitado sanang gamiton sa pasyente para sana sa aldaw nin Martes asin Jueves sa oras na alas 7:30 hasta alas 9:30 nin aga. Nagkaigwa an ciudad sa paagi nin donasyon, alagad an presenting makina loma asin limitado an pag-aram kan helang internal kan sarong pasyente kulang an kakayahan na kaipuhan asin maaraman kan doktor.\nSa ginibong pag-aadal ni Rañola an City Hospital nagrerecibe nin 200 na mga out-patient cases sa average aroaldaw, kabale na digdi an mga pasyente sa OB-GYN. Dai pa kabale digdi si mga emergency services na inaabut nin 50 pasyente asin iba pang pasyente na nag-aabut man sa 25 an average aroaldaw kaayon si OB-GYN patients.\nTanganing mas mapaangat an serbisyo sa pagbulong, sa mga pasyente sa OB-GYN, an ‘‘diagnostics’’ an ginibo para maaraman kun igwa pang problema sa salud. (dpa)


Marhay, maraot si nangyari kan naka-aguing eleksyon.\nNabisto ta si mga marhay na lider, politiko, botante, siguedores asin matitibay na Bikolano.\nPwede man palan magkasararo an mga Bikolano maski manlaen-laen an tataramon poon Camarines Norte, Camarines Sur, Albay, Sorsogon, Catanduanes asin Masbate.\nSa primerong pagkakataon poon kan panahon ni Raul Roco nagkaburunyog an mga Bikolano--- sa pagtulod kan kandidatura ni Maria Leonor Santo Tomas Gerona-Robredo para Presidente kan Republica kan Pilipinas.\nAko asin milyones na Bikolano asin Pilipino an odok sa boot na nagboto ki Leni Robredo sa pagtubod na siya an pinaka-marhay na kandidato, marhay an plataporma, mahigos, dakul naginibohan, alagad dai kita sinewerte.\nMaski kan panahon ni Raul Roco dai nangyari na an mga Bikolano talagang nagkaburunyog para ki Robredo sa kadahilanan na iyo na ini talaga kuta an taon na magka-igwa nin presidenteng Bikolano tangarig mag-uswag an pagbuhay kan mga Bikolnon bako lang digdi sa satong rona kundi pati mga Bikolano na nag-iistar asin nagtatrabaho sa ibang parte kan Pilipinas asin kan kinaban.\nPero nin huli ta an binotohan kan mas dakul na Pilipino iyo an saiyang kalaban na si Bongbong Marcos mayo kitang maguinibo kundi mag-kooperar sa bagong gobyerno asin mag-andam para sa masunod naman na pirilian sa 2028 na Bikolano guiraray an maguiguin pambato ta para sa siring na posisyon.\nNgonyan ko lang namasdan na may mga pamilya na nagkabaranga dahil sa politika, BBM versus Leni: mag-aragom, magturugang, mag-arama, mag-irina asin magka-partidaryo.\nSi naka-aguing eleksyon iyo an nagbungkag kan pamilya huli sa isyu nin politika.\nSa ngonyan maski dai nakatukaw sa pwesto si Leni Robredo iyo an pinaka-pusog na boses kan oposisyon na matuyaw kan mga kasalan asin pagkukulang kan bagong administrasyon.\nDakul pang siguedores si Leni maririsa mo sa social media bako lang digdi sa Bikol kundi pati sa Metro Manila, sa abroad duman sa America, Europa asin Australia.\nMay mga artikulo pa ngani an mga dyaryo asin mga babasahon sa abroad asin sa Manila na bako lang nag-oomaw ki Leni bilang pambihirang politiko kundi pati sa tolong niyang aki na nag-ereskwela sa mga sikat na eskwelahan sa Manila asin sa America. Garo pig-aandam na para sa masurunod na aldaw.\nInihong NGO na pig-aapod na “Angat sa Lahat Foundation” na garo sarong shadow government na may sadering kitchen cabinet kontrolado ni Leni.\nSa totoo lang pakatapos kan turno ni Congressman Gabby Bordado paka-agui nin tolong taon pwede si Leni kun gugustuhon niya na magbwelta bilang deputada kan 3rd district kan Camarines Sur. Pwede pang mag-gobernadora kan CamSur ta siya registrado bilang botante kan banwaan na Magarao.\nArin sa tolo niyang aking babae pwedeng magribay ki Mayor Nelson Legacion bilang alkalde kan Naga na dai matumang si Tato Mendoza o si John Bongat.\nSa pagka-gobernadora pwedeng magpahunod an saiyang mga pinsan na si LRay, Luigui asin Luis Miguel Villafuerte.\nApuera ki Leni an saro pang Bikolano na pambihira an liderato iyo si Congressman Joey Salceda kan Albay, chairman kan Ways and Means Committee sa Camara Baja, economic and finance consultant kan gabos na Presidente poon ki Ramos, Estrada, GMA, PNoy asin Duterte.\nDai pati nadadaog. Pugol niya an sadering banwaan na Polangui na iyo an pighahalian kan dakul na gobernador kan Albay asin ngonyan na eleksyon na porbaran na siya an tunay na “political godfather” kan regional center kan Bikol kan mapagana niya si Noel Rosal bilang gobernador kontra sa nadaog na si incumbent Al Francis Del Castillo Bichara.\nMaski si Congressman Edsel Lagman kan primer distrito saludo ki Salceda ta an aki kaini iyo pa an nanggang bise-gobernador. Disiplinado an politika sa Albay sa lindong kan liderato ni Salceda ta an gabos na lideres nag-oorolay-olay sana. Siya an pigtitingag ngonyan bilang “smooth political operator” kan Bikolandia na pwedeng magpagana o magpadaog nin sarong kandidato.\nAn mga dinastiya sa Masbate (Kho) asin sa CamSur (Villafuerte) dai man nakiki-aram sa luwas kan saindang provincia bastang kontrolado ninda an mayoriya kan mga botantes sa saindang kanya-kanyang provincia.\nAn mga pangaran na Chiz Escudero, Robin Padilla asin Migz Zubiri tanog Bikolnon man, mga oragon kundi an saindang obligasyon ngonyan iyo an bitbiton an Bikol asin mga Bikolano sa saindang trabaho duman sa Camara alta o sa senado.\nSa lindong ni Leni Robredo asin Joey Salceda magaya-gaya an futuro kan vida politika sa rehiyon 5.


Minatubod Ako Sa Diklom: Hurop-Hurop Sa Panahon nin Tig-lipot\nHurop-Hurop Sa Panahon nin Tig-lipot\nGottfried Helnwein, Epiphany (The Adoration of the Magi), courtesy of the Denver Art Musuem (from the collection of Ken and Viki Logan)\nAN KINABAN BAGO SI JESUS\nSukulan si Jesus kan mga panahon, an saiyang pag-abot asin an saiyang kagadanan iyo an nagsusukol kan mga agi-agi kan kinaban. Kaya ngani pig-aapod ining B.C. o B.K. Before Christ o Bago si Kristo asin A.D. man o After Death o kaya Anno Domino o Year of the Lord, nin huli ta nasakupan na ni Jesus an gabos na panahon kan saiyang pagkamundag, pagkabuhay asin pagkagadan. Sa ibang libro, orog na si bakong mga Kristiyano o nagiging religious sensitive sana, (arog baga kan gender sensitivity man) ginagamit na an B.C.E., na may buot sabihon na Before the Common Era, imbes na an B.C.\nMakahulugan gayod na ihapot ta kun ano man an kinaban bago si Jesus, siyempe masusog ta ini sa mga liktao o artifacts asin man an iba pang pagiromdom kan daan na panahon. Makatakig na isipon na ini man nanggad an parehong kinaban na hina(ha)man kan pagtubod asin siyensya kan mga elemento kaibahan na an tawo. Sa gabos na panahon, pareho pa man na saldang asin bulan an nagtaong ilaw, kahorasan, an nagsaksi kan mga pagtugdok asin paggaraba, kan mga kapiyestahan asin kadimalasan, kan pagkamoot asin karigsokan, sa sulnupan man ini o sa subangan.\nAn kinaban bago si Jesus, sarong kinaban na sa hiling ko katakod pa man giraray kun ano an kadaklan na pangyayari sa satuya. Sarong pilosopo an nagsaysay na igwa kitang sarong dakulang naratibo na pig-ootob na isabuhay asin ini man nanggad an satuyang kinababaan, an kinaban kun sain kita naimumugtak o nabubuhay. Kun hihilingon an mga liktao, mahihiling niyato an mga edipisyong pinatindog sa manlain-lain na diyos, kan manlain-lain na grupo nin tawo na sa saindang pagsakop asin pagpapasakop (kun arin an mas poderoso, an mga diyos sana an nakakaaram), mahihiling man niyato an paghingowa na padagos na itulod an buhay sa panahon na mismong an tawo an naghahanap kan mga bagay na maraot sa saiya. Siring sa iba pang hayop, yaon sa satuya an kamawotan parati na tapuson an sadiring buhay o mangkulag sa iba bago ngani kita an makulgan asin magadan. Siring na an ley baka sa kadlagan iyo na an magpa-ororagan sagkod na an matada iyo an pinaka-maorag. An kinaban bago si Jesus, pareho ta man giraray, kinaban ining nagsasapo nin manlain-lain na a’ngat asin kamatian, bulong asin maldisyon asin ‘baad ngani an nangyari satuya iyo na mabuhay sana kita sa ibang pangaran, o sa pagpapangaran sana kita nabubuhay, sa tataramon, kun sain kita minagamot, siring na an enot na tawo, pinangaranan an gabos sa saiyang palibot, ginibohan osipon asin mga mito tanganing tawan kapaliwanagan an mga kadikloman sa satuyang palibot. An kinaban bago si Jesus, iyo man nanggad an parehong kinaban na kinabaan niyato, nagugugurang asin nagbabago. Ini an dakulang kahapotan o misteryo sa pagkabuhay kan tawo na sa panahon asin pagkatapos ni Jesus pinadagos an pagsaysay, an paghanap nin saysay tanganing an tawo orog na makamidbid kan saiyang sadiri, kan saiyang kinaban.\nAn kinaban ni Jesus, daing pinagkaiba sa kinaban niyato. Padagos kitang nag-aatubang sa mga kahapotan moral asin an mismong kahulugan kan buhay, an karahayan kan kinaban. Sa huri, parating nasa tawo an pagpili asin an dai pagpili, an kasaroan kan gabos niyang paglaom na sinasaray niya bilang saiyang buhay. Kun an buhay nagbago, napakarhay pagkatapos ni Jesus, pwede tang tubodan iyan, kugoson iyan alagad, anong buhay man nanggad an pig-aapod tang buhay sa kinaban na ini, kun sain, durungan asin sulo-sulong nauutsan an tawo, naimumundag an dakul pang mga omboy na mayo ibang liwanag kundi an sarong bitoon sa uniberso na nauutsan.\nAn Retrato sa itaas enot kong nahiling sa ezine ni Manoy Marne Kilates para sa bago asin espesyal na isyu kaini sa Kapaskuhan, kun sain nagluwas man an rawitdawit kong Herodes. Pindoton sana an retrato sa itaas asin dadarahon kamo kaini lampas sa Belen.\nPosted by Kristian Cordero at 5:16 PM\nobra para sa bagong taon